Oksigen KRI Nanggala cukup hingga Sabtu ini
Oleh KOSMO!

22 April 2021, 9:14 pm
BALI, Indonesia – Kapal selam Indonesia yang hilang bersama 53 kru mempunyai bekalan oksigen mencukupi untuk beberapa hari sahaja.
Tumpahan minyak di mana kapal selam KRI Nanggala 402 dipercayai menyelam semalam menunjukkan kemungkinan berlakunya kerosakan tangki bahan api.
Kru KRI Nanggala mempunyai bekalan oksigen mencukupi hingga awal Sabtu ini manakala masa semakin suntuk untuk mencari kapal selam itu yang hilang di perairan Pulau Bali.
“Masa yang ada adalah sehingga sekitar pukul 3 pagi (waktu tempatan) Sabtu ini. Mai berdoa agar kami dapat menemui mereka sebelum waktu tersebut,” kata ketua Tentera Nasional Indonesia-Angkatan Laut,  Yudo Margono kepada pemberita.
Bagaimanapun, penganalisis-penganalisis pertahanan memberi amaran bahawa kapal selam itu mungkin berkecai jika ia tenggelam pada kedalaman  700 meter, jauh melebihi had selamannya. – AFP


Denda RM6,000 jika keluar kata-kata kesat ketika memandu
Oleh KOSMO!

22 April 2021, 9:30 pm
LONDON – Pemandu kenderaan di Britain boleh didenda sehingga £1,000 (RM5,737) jika didapati bersalah mengeluarkan kata-kata kesat terhadap pemandu lain ketika memandu, lapor akhbar Daily Mail, semalam.
Kini dengan undang-undang permotoran menjadi lebih ketat di Britain, syarikat pembekal nombor plat di Leeds, Number1Plates menggesa pemandu kenderaan untuk bersikap lebih tenang ketika memandu.
Sekiranya ditangkap mencaci pemandu lain secara lisan atau isyarat tangan, pemandu kenderaan boleh dikenakan denda hingga 75 peratus dari gaji mingguan mereka di bawah Akta Jenayah dan Gangguan 1998, lapor akhbar Daily Star kelmarin.
Pemandu juga boleh didenda kerana tidak dapat mengawal kenderaan sepenuhnya jika mereka melepaskan tangan dari stereng.
Kesalahan ini turut termasuk menunjukkan isyarat tangan kasar atau bertindak agresif.
Jurucakap Number1Plates, Aldan Ibbetson, walaupun situasi di jalan raya boleh menimbulkan tekanan namun kegagalan mengawal emosi boleh mengakibatkan kerugian kepada pemandu.

“Pemandu kenderaan dinasihatkan untuk kekal bertenang dan mengawal kemarahan mereka terutama jika terperangkap dalam kesesakan jalan raya.
“Tangan anda perlu kekal berada di stereng kereta dan mata harus sentiasa fokus pada pemanduan di jalan raya,” ujarnya. – Agensi


Minyak sawit atas lebuh raya akibatkan kesesakan empat kilometer
Oleh EDDY AQMAL MOHAMED HAMIDI

22 April 2021, 9:45 pm
SUNGAI BULOH – Pengguna Lebuh Raya Koridor Guthrie (GCE) terpaksa menghadapi kesesakan lalu lintas lebih empat kilometer selepas berlaku tumpahan minyak kelapa sawit susulan perlanggaran melibatkan dua buah lori hari ini.
Pengendali GCE, Prolintas Expressway Sdn. Bhd. (Prolintas), menerusi satu kenyataan berkata, kejadian kira-kira pukul 4.30 petang itu melibatkan sebuah lori dengan muatan tanah yang telah melanggar sebuah lori tangki membawa minyak kelapa sawit.
“Berikutan kemalangan itu, terdapat tumpahan minyak sawit daripada lori terbabit di lokasi dan kesemua lorong di Kilometer 15.9 menghala ke arah Utara telah ditutup bagi kerja-kerja pembersihan.
“Tiada kemalangan jiwa dilaporkan susulan kejadian dan laluan kontra telah diaktifkan untuk membantu melancarkan aliran trafik,” kata kenyataan itu.
Jelasnya, pihak GCE akan mengeluarkan maklumat terkini berhubung kejadian dari semasa ke semasa menerusi akaun Twitter rasminya @GCEtrafik.
“Pengguna dinasihatkan untuk mematuhi arahan lalu lintas dan berhati-hati ketika memandu,” katanya.

Sementara itu, Ketua Polis Daerah Sungai Buloh Superintendan Shafa’aton Abu Bakar ketika mengesahkan kejadian berkata, susulan kejadian, satu lorong kecemasan dibuka untuk laluan manakala tiga lorong masih ditutup untuk kerja pembersihan.
“Panjang kesesakan dianggarkan kira-kira empat kilometer dan pihak Guthrie sedang berusaha untuk menyediakan laluan alternatif kepada pengguna jalan raya,” ujar beliau. – K! ONLINE


MI5 Britain kini ada Instagram rasmi
Oleh KOSMO!

22 April 2021, 9:15 pm
LONDON – Agensi risikan Britain, MI5 membuat debut dalam dunia media sosial apabila membuka sebuah akuan Instagtam rasminya, lapor akhbar Daily Mail, kelmarin.
Selepas bertahun-tahun memantau media sosial untuk mengintip potensi kewujudan komplot pengganas dan ancaman lain, MI5 bakal bnerinteraksi dengan dunia luar secara terbuka.
MI5 menjanjikan akaun tersebut, @ mi5official, akan ‘memerangi’ mitos-mitos popular mengenai kegiatannya, memberikan penjelasan mengenai terminologi perisikan, mempromosikan peluang kerjaya dan berkongsi peristiwa-peristiwa sepanjang 112 tahun sejak MI5 beroperasi.
Bagi agensi risikan yang tidak membenarkan kakitangan mereka berkongsi apa sahaja mengenai kehidupan peribadi mereka di media sosial, tindakan memiliki akaun Instagram itu dianggap satu perbuatan yang ironi.
MI5 juga merancang  menjadi hos bagi sesi Soal Jawab online dengan melayani pegawai perisik dan mempromosikan peluang kerjaya di rangkaian sosial milik Facebook, yang mempunyai lebih dari satu bilion pengguna di seluruh dunia.
Begitupun, ia bukan agensi perisik Inggeris pertama yang menyertai Instagram. Ibu Pejabat Komunikasi Kerajaan (GCHQ) dan Pusat Keselamatan Siber Nasional bergabung pada  2018 untuk menubuhkan akaun media sosial.

Agensi  yang terkenal beroperasi secara sebalik tabir mula mengiklankan jawatan kosong secara terbuka dalam beberapa tahun terakhir ini.
Langkah itu berlaku beberapa bulan selepas Ketua Pengarah Baharu MI5, Ken McCallum mendedahkan beliau mahu agensi yang konservatif itu lebih terbuka dengan perubahan zaman moden.
“Sebahagian besar dari apa yang MI5 lakukan perlu tetap berjalan secara senyap tetapi kewujudan kami sebagai sebuah organisasi tidak perlu dirahsiakan,” katanya dalam sidang media pertamanya pada Oktober tahun lalu.
“Sebenarnya, bersikap terbuka adalah kunci kejayaan masa depan kita,” tambah McCallum, seorang veteran MI5 lebih 25 tahun yang mengawasi semua operasi kontra-keganasan di sekitar Olimpik London 2012. – Agensi


Lapan negara laksana sekatan perjalanan terhadap India
Oleh KOSMO!

22 April 2021, 8:50 pm
NEW DELHI – Catatan kes harian Covid-19 yang tinggi di India mendorong lapan negara mengambil langkah menyekat penerbangan dari atau menuju ke India, lapor saluran berita India Today semalam.
Negara-negara terbabit adalah Amerika Syarikat, Perancis, Hong Kong, Britain, Pakistan, Singapura, Oman dan New Zealand.
India mencatat lebih  2,000 kematian akibat Covid-19 semalam  dengan kes baharu mencecah 300,000.
Perdana Menteri, Narendra Modi kelmarin berkata,  negara yang mempunyai 1.3 bilion  penduduk itu sekali lagi  ‘berdepan perang besar’ melawan wabak Covid-19..
Beberapa pemimpin dunia juga dinasihatkan untuk menangguhkan perjalanan ke India dengan Perdana Menteri Britain, Boris Johnson dilaporkan telah membatalkan lawatannya ke India buat kali kedua Isnin lalu manakala Perdana Menteri Jepun, Yoshihide Suga mengumumkan akan menangguhkan lawatan ke India pada hujung bulan ini. – Agensi


Dua unit kediaman musnah dijilat api
Oleh EDDY AQMAL MOHAMED HAMIDI

22 April 2021, 11:29 pm
KUALA LUMPUR – Dua unit kediaman di sebuah kondominium musnah dijilat api dalam satu kebakaran di Bukit OUG Condo, Jalan 4/155, Bandar Bukit Jalil di sini hari ini.
Komander Operasi Kanan, Pegawai Bomba Mohamad Hafidz Yaacob berkata, pihaknya menerima panggilan kecemasan pada pukul 9.14 malam sebelum mengejarkan anggota ke lokasi kejadian.
“Sebanyak empat jentera dan sebuah lori tangki dengan kekuatan seramai 45 anggota dari Balai Polis dan Penyelamat (BBP) Bukit Jalil dibantu BBP Jalan Hang Tuah, BBP Sri Petaling dan BBP Seputeh telah digerakkan ke lokasi bagi melakukan pemadaman.
“Setibanya di lokasi, anggota bertugas mendapati kebakaran melibatkan dua unit kondominium di tingkat 12 bangunan tersebut.
“Rumah pertama dianggarkan mengalami kemusnahan sebanyak 90 peratus manakala rumah kedua pula terbakar 60 peratus,” katanya menerusi satu kenyataan di sini hari ini.
Menurut Mohamad Hafidz, anggota bertugas kemudiannya memulakan operasi pemadaman kebakaran dengan menggunakan teknik ‘attacking’ dan ‘offensive fire fighting’ sebelum api dapat dikawal.

“Kebakaran dapat dikawal pada pukul 10.10 malam dan berjaya dipadamkan sepenuhnya pada pukul 10.31 malam.
“Kejadian tidak melibatkan sebarang mangsa dan punca kebakaran masih dalam siasatan,” ujar beliau. – K! ONLINE


Pukul isteri lepas bergaduh pasal samosa
Oleh EDDY AQMAL MOHAMED HAMIDI

22 April 2021, 10:19 pm
SUBANG JAYA – Seorang lelaki ditahan polis semalam selepas mencederakan isterinya sendiri dalam satu pergaduhan yang dipercayai berpunca daripada perselisihan faham berhubung perniagaan kuih samosa diusahakan mereka.
Ketua Polis Daerah Subang Jaya, Asisten Komisioner Abd. Khalid Othman berkata, kejadian berlaku pada 13 April lalu kira-kira pukul 3.15 petang di sebuah rumah di sini sewaktu pasangan berkenaan sedang bertengkar tentang perniagaan mereka.
“Suami mangsa yang merupakan warga Indonesia berusia 28 kemudiannya telah memburukkan keluarga isterinya dan membaling senduk kayu ke arah wanita berkenaan ketika mangsa mahu ke bilik, namun balingannya tidak mengenai sasaran.
“Tidak berakhir di situ, suspek kemudiannya telah naik ke tingkat atas dan bertindak menarik tangan serta mengheret isterinya turun,” katanya ketika dihubungi di sini hari ini.
Menurut Abd. Khalid, suspek kemudiannya cuba mengambil kad bank milik mangsa sehingga berlaku pergelutan sebelum wanita berkenaan ditolak dan ditumbuk pada perut sehingga terduduk.
“Susulan kejadian, mangsa yang berasal dari Timur Tengah namun memiliki kad pengenalan Malaysia itu telah membuat laporan polis untuk keselamatan diri dan mahu merujuk perkara tersebut ke mahkamah syariah bagi mendapatkan khidmat kaunseling.

“Pada 21 April (semalam), kira-kira pukul 1 petang, sepasukan polis dari Bahagian Siasatan Jenayah Daerah Subang Jaya telah membuat tangkapan ke atas suspek namun lelaki berkenaan telah diberi jamin,” jelas beliau.
Tambah Abd. Khalid, siasatan berhubung kes berkenaan masih dijalankan di bawah Seksyen 323 Kanun Keseksaan dan Seksyen 18 Akta Keganasan Rumah Tangga 1994.-K!ONLINE


Ika pembuat keris wanita tunggal di Madura
Oleh KOSMO!

22 April 2021, 10:00 pm
JAKARTA – Seorang pembuat keris menjadi tular di media sosial berikutan dia merupakan satu-satunya pembuat keris wanita di Pulau Madura, Indonesia, lapor portal berita Suara.com kelmarin.
Ika Arista, 30, berasal dari Kampung Aeng Tong Tong, daerah Sumenep yang sememangnya terkenal sebagai pusat penghasilan keris di Madura.
Jelas Ika, dia pada awalnya hanya belajar untuk membuat sarung keris namun lama-kelamaan,  dia mula belajar membuat pelbagai jenis keris seperti keris pusaka dan keris hiasan.
Menurutnya lagi, keris buatannya bukan hanya dijual di Indonesia malah turut menembusi pasaran beberapa negara Asia Tenggara.
Wakil kawasan Sumenep, Dewi Khalifah berkata,  dia berbangga dengan kebolehan Ika sebagai saru-satunya pembuat keris wanita.
“Tidak ramai yang mahu melestarikan budaya membuat keris, lebih-lebih lagi wanita,” kata Dewi.

Tambahnya, dia berharap agar generasi seterusnya akan turut mewarisi seni pembuatan keris dan menghasilkan lebih ramai lagi pembuat keris wanita. – Agensi


Agong setuju jumpa Jawatankuasa Merayu Penamatan Proklamasi Darurat
Oleh ZULKIFLI MANZOR

22 April 2021, 6:38 pm
PETALING JAYA – Jawatankuasa Merayu Penamatan Proklamasi Darurat mendakwa Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah bersetuju untuk menerima menghadap jawatankuasa tersebut.
Pengerusinya yang juga Ahli Parlimen Shah Alam, Khalid Abd. Samad berkata, beliau telah menerima warkah dari Istana Negara yang memaklumkan tentang perkara itu.
Bagaimanapun, kata beliau, tarikh untuk Jawatankuasa Merayu Penamatan Proklamasi Darurat menghadap Al-Sultan Abdullah belum ditetapkan oleh Istana Negara.
“Sukacita dimaklumkan bahawa, pagi ini saya telah menerima warkah dari Istana Negara yang memaklumkan Yang di-Pertuan Agong telah bersetuju menerima menghadap Jawatankuasa Merayu Penamatan Proklamasi Darurat untuk menyerah petisyen untuk merayu agar darurat ditamatkan.
“Walaupun tarikh untuk menghadap belum ditentukan, kami yakin satu tarikh akan ditetapkan seberapa segera untuk membolehkan kami semua menghadap Yang di-Pertuan Agong bagi menyerahkan petisyen rayuan tersebut. Kesan buruk darurat semakin ketara hari ke hari,” katanya dalam satu kenyataan hari ini.
Khalid mendakwa, warkah dari Istana Negara itu ditandatangani oleh Setiausaha Sulit Kanan kepada Yang Dipertuan Agong, Kolonel (B) Datuk Nazim Mohd. Alim.

Justeru, katanya, Jawatankuasa Merayu Penamatan Darurat mengucapkan jutaan terima kasih diatas keperihatinan baginda dan bersetuju menerima menghadap jawatankuasa berkenaan. – K! ONLINE


Sembunyi arak RM1.2 juta bawah timbunan besi buruk
Oleh MOHD. RAFIE AZIMI

22 April 2021, 6:24 pm
BUKIT KAYU HITAM – Taktik licik penyeludup meletakkan lebih 1,000 karton minuman keras di bawah timbunan besi buruk berjaya dibongkar Agensi Kawalan Sempadan Malaysia (Aksem) semalam.
Rampasan dilakukan selepas anggota Aksem menahan dua buah lori tiga tan yang baru tiba di Jeti Jabatan Laut, Kuala Kedah dekat sini dari Langkawi menggunakan tongkang kira-kira pukul 11 pagi.
Komander Aksem Bukit Kayu Hitam, Asisten Superintendan Mohd. Khairi Abdullah berkata, pemeriksaan mendapati dua lori itu membawa muatan besi buruk.
“Kalau tengok daripada mata kasar, lori tersebut kelihatan seperti membawa besi buruk.
“Bagaimanapun setelah dikeluarkan besi-besi buruk itu, kita mendapati sejumlah karton minuman keras pelbagai jenama tersembunyi di bawahnya,” katanya pada sidang akhbar di Pejabat Aksem Bukit Kayu Hitam di sini hari ini.
Katanya, nilai keseluruhan minuman keras yang dirampas dianggarkan bernilai hampir RM1.2 juta termasuk cukai.

“Ini kali pertama taktik sebegitu dikesan dengan siasatan lanjut masih dijalankan bagi mengenal pasti mereka yang terlibat,” ujarnya.
Tambahnya, sehingga kini masih belum ada sebarang tangkapan dilakukan dan kes diserahkan kepada pihak kastam untuk tindakan lanjut.
“Kes disiasat mengikut Seksyen 135(1)(e) Akta Kastam 1967,” ujarnya. – K! ONLINE


PKPD dua lokaliti di Johor, Kelantan bermula esok
Oleh NUR HUDA MUSA

22 April 2021, 6:21 pm
PETALING JAYA – Kerajaan hari ini bersetuju untuk melaksanakan Perintah Kawalan Pergerakan Diperketatkan (PKPD) di Sekolah Menengah Kebangsaan Agama (SMKA) Johor Bahru, Johor bermula esok sehingga 6 Mei 2021.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) hari ini melaporkan peningkatan kes Covid-19 secara mendadak di sekolah tersebut.
“Sehingga kini, KKM telah melaksanakan 228 ujian saringan dan daripada jumlah itu sebanyak 13 kes positif Covid-19 telah direkodkan.
“Pelaksanaan PKPD ini untuk memudahkan KKM melaksanakan saringan secara bersasar ke atas semua yang terlibat dan seterusnya mengekang penularan jangkitan Covid-19 ke komuniti luar,” katanya dalam satu kenyataan di sini hari ini.
Ismail Sabri turut memaklumkan, kerajaan bersetuju untuk melaksanakan PKPD di Maahad Tahfiz Al-Quran, Al-Asriah, Banggol Chicha, Pasir Mas, Kelantan bermula esok sehingga 6 Mei 2021 berikutan terdapat peningkatan kes secara mendadak.
“Sehingga kini, KKM telah melaksanakan 46 ujian saringan dan daripada jumlah itu sebanyak 28 kes positif Covid-19 telah direkodkan,” jelasnya.

Dalam perkembangan lain katanya, kerajaan mengumumkan PKPD di Institut Latihan Perindustrian (ILP) Sandakan, Taman Permata dan Taman Seri Labuk di daerah Sandakan serta Kampung Gayang, Tuaran, Sabah tamat esok seperti yang dijadualkan.
“Kerajaan sebelum ini juga telah melaksanakan PKPD di Ladang Leepang, Ladang Laukin dan Kampung Inoi, Rompin, Pahang yang dijadualkan tamat pada 28 April 2021.
“Bagaimanapun sehingga kini, KKM mengesahkan tiada lagi sampel ujian menunggu keputusan dan kes terakhir dilaporkan ialah pada 15 April 2021. Justeru itu, kerajaan bersetuju menamatkan PKPD ini pada 23 April, lebih awal dari yang dijadualkan,” ujarnya. – K! ONLINE


Lagi pusat hiburan degil diserbu polis
Oleh EDDY AQMAL MOHAMED HAMIDI

22 April 2021, 6:18 pm
KUALA LUMPUR – Seramai 14 individu termasuk 11 wanita warga asing ditahan pihak polis menerusi satu serbuan ke atas sebuah pusat hiburan di Jalan Kuchai Lama di sini awal pagi tadi.
Ketua Polis Daerah Brickfields Asisten Komisioner Anuar Omar berkata, serbuan pukul 2 pagi itu dilakukan oleh sepasukan polis dari Ibu Pejabat Polis Daerah (IPD) Brickfields susulan maklumat dan risikan yang dilakukan.
“Dalam serbuan berkenaan, seramai 14 individu iaitu 11 wanita Vietnam yang memiliki pas lawatan tamat tempoh telah ditahan dan tiga daripada mereka positif dadah jenis amphetamin juga ketamin.
“Turut ditahan adalah dua lelaki tempatan yang merupakan pelanggan kerana positif dadah jenis methamphetamine juga ketamin dan seorang lelaki Myanmar berperanan sebagai penjaga premis kerana positif dadah jenis amphetamine serta methamphetamine,” katanya menerusi satu kenyataan hari ini.
Menurut Anuar Omar, seramai 10 individu turut dikompaun kerana didapati melanggar prosedur operasi standard (SOP) Perintah Kawalan Pergerakan Bersyarat dan pasukan serbuan turut merampas beberapa barangan di premis berkenaan bagi membantu siasatan.
“Antara barangan yang dirampas adalah set audio, sekeping bil elektrik, dadah MDMA sebanyak 1,590 mililiter dan dadah jenis ketamin seberat 1.5 gram.

“Kesemua tangkapan berusia 17 hingga 39 tahun kini direman sehingga 5 Mei dan disiasat mengikut Akta Imigresen 1959/63, Peraturan Imigresen 1963, Akta Dadah Berbahaya 1952, Akta Hiburan Wilayah Persekutuan Kuala Lumpur dan Akta Pencegahan dan Pengawalan Penyakit Berjangkit,” tegas beliau. – K! ONLINE


Pemandu lemas, treler balak terbalik masuk tasik
Oleh AIMUNI TUAN LAH

22 April 2021, 8:40 pm
GUA MUSANG – Seorang pemandu treler balak dikhuatiri mati lemas selepas kenderaan berat yang dipandunya terbabas sebelum terbalik ke dalam tasik di Kilometer 47, Jalan Lojing-Gua Musang di sini hari ini.
Dalam kejadian kira-kira pukul 2 petang tadi, mangsa yang masih belum dikenal pasti identitinya masih hilang di dalam tasik itu.
Ketua Polis Daerah Gua Musang, Superintendan Sik Choon Foo berkata, siasatan awal mendapati, pemandu berusia dalam lingkungan 30-an itu sedang dalam perjalanan membawa muatan kira-kira 50 batang balak dari betau balak tidak jauh dari lokasi kejadian untuk dibawa ke pusat timbang di Kuala Betis di sini.
Katanya, apabila tiba di lokasi kejadian, kenderaan berat itu dipercayai hilang kawalan sebelum merempuh penghadang di tepi jalan.
“Insiden itu menyebabkan treler itu terbalik bersama muatan kayu balak ke dalam tasik. Pemandu lori itu dipercayai masih hilang di dalam tasik berkenaan,” katanya ketika ditemui pemberita di lokasi kejadian di sini sebentar tadi.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, beliau bersama 10 orang anggota bergegas ke lokasi kejadian selepas menerima panggilan kecemasan kira-kira pukul 2.15 petang.

Katanya, bagaimanapun, operasi mencari dan menyelamat mangsa terpaksa ditamatkan pada pukul 6.30 petang tadi ekoran cuaca hujan dan akan disambung semula esok. – K! ONLINE


2 pelajar UMP lemas di Air Terjun Sungai Pandan
Oleh NIK SUKRY RAMLI

22 April 2021, 6:11 pm
KUANTAN – Kegembiraan 11 pelajar Universiti Malaysia Pahang (UMP) mandi di air terjun Sungai Pandan di sini berakhir dengan tragedi apabila dua daripada mereka lemas.
Mangsa yang lemas ialah A. Sharvin Ananth, 24, yang berasal dari Skudai, Johor dan rakannya R. Goobi, 23, yang berasal dari Karak, Pahang.
Ketua Polis Daerah Kuantan, Asisten Komisioner Mohamad Noor Yusof Ali berkata, mayat pertama ditemukan pasukan bomba pada pukul 3.13 petang diikuti mayat kedua pada pukul 3.47 petang.
“Kedua-dua mangsa dijumpai di dasar sungai dengan anggaran kedalaman tiga meter oleh unit Selam Skuba Jabatan Bomba dan Penyelamat Malaysia.
“Mayat kedua-dua mangsa dihantar ke Hospital Tengku Ampuan Afzan (HTAA) Kuantan untuk pemeriksaan dan bedah siasat,” katanya di sini hari ini.
Dalam pada itu beliau berkata, pihaknya menerima laporan mengenai kejadian itu kira-kira pukul 2 petang dan Unit Rondaan Bermotosikal (URB) diarahkan ke lokasi kejadian bagi tujuan pemeriksaan awal.

“Berdasarkan temubual bersama rakan mangsa, mereka mendakwa dua pelajar itu tidak timbul ke permukaan air selepas mandi bersama rakan yang lain di kawasan berkenaan.
“Seramai 10 pegawai dan anggota polis dengan bantuan 14 pegawai dan anggota bomba dari Balai Bomba dan Penyelamat Taman Tas serta lima anggota Angkatan Pertahanan Awam Malaysia (APM) melancarkan operasi mencari dan menyelamat (SAR) sementara menunggu bantuan Unit Selam Skuba Jabatan Bomba dan Penyelamat Malaysia (JBPM) Pahang tiba. – K! ONLINE


Pemain industri pelancongan terima bantuan one-off
Oleh DIYANATUL ATIQAH ZAKARYA

22 April 2021, 6:08 pm
MELAKA – Kerajaan negeri akan memberi bantuan sekali bayaran (one-off) antara RM1,000 sehingga RM2,000 kepada 199 penggiat industri pelancongan di negeri ini yang terkesan akibat pandemik Covid-19.
Ketua Menteri Melaka, Datuk Seri Sulaiman Md. Ali berkata, bantuan itu merangkumi pengusaha di bawah Agensi Kembara Pelancongan Negeri Melaka, pengusaha inap desa dan pengusaha chalet bumiputera.
“Seramai 120 pengusaha Agensi Kembara Pelancongan Negeri Melaka akan menerima bayaran one-off sebanyak RM1,000, manakala RM1,500 pula akan diberikan kepada 67 pengusaha chalet bumiputera.
“Sembilan pengusaha inap desa juga akan menerima bantuan berjumlah RM2,000. Secara keseluruhan, kerajaan negeri akan menyalurkan bantuan berjumlah RM253,500 khusus bagi membantu penggiat industri pelancongan,” katanya.
Beliau berkata demikian pada sidang akhbar selepas majlis penyampaian bantuan berkenaan di Hotel MITC di sini hari ini.
Tambahnya, bantuan sebanyak RM5,000 turut disalurkan kepada Persatuan Pelancongan Melaka (MTA), Persatuan Hotel Malaysia Melaka (MAH) dan Persatuan Bajet Hotel Negeri Melaka (MyBHA).

“Bantuan one-off ini akan disalurkan terus ke dalam akaun penerima. Saya berharap bantuan ini sedikit sebanyak dapat membantu penggiat industri pelancongan meneruskan kelangsungan perniagaan.
“Menerusi usaha ini dan kempen-kempen yang dijalankan bagi mempromosikan pelancongan Melaka, kita boleh mengangkat industri pelancongan ke tahap yang paling tinggi sekali gus mencapai sasaran 6.2 juta pelancong pada tahun ini,” katanya. – K! ONLINE


USM IPT ke-39 terbaik dunia laksana amalan kelestarian
Oleh MOHD SYALMIZI HAMID

22 April 2021, 5:57 pm
GEORGE TOWN – Universiti Sains Malaysia (USM) menduduki tempat ke-39 dalam penarafan impak global yang diumumkan Times Higher Education (THE) 2021 kelmarin.
Kedudukan tersebut merupakan yang tertinggi dalam kalangan institusi pengajian tinggi (IPT) di negara ini iaitu melonjak dari kedudukan ke-65 pada tahun lalu.
USM dalam satu kenyataan hari ini berkata, pencapaian terbaharu itu semakin mengukuhkan kedudukannya sebagai antara institusi terbaik dunia dalam menyelesaikan cabaran globalisasi berkaitan kemanusiaan.
“Antara universiti terkenal lain yang berada dalam senarai itu adalah King Abdulaziz University, Arab Saudi pada kedudukan ke-46, Trinity College Dublin, Republik Ireland (ke-57), University of Liverpool, United Kingdom (ke-72), Massachusetts Institute of Technology, Amerika Syarikat (ke-76) dan Deakin University, Australia (ke-79).
“Di peringkat ASEAN pula, USM secara keseluruhannya menduduki tangga kedua di belakang Chulalongkorn University, Thailand (ke-23) dan dalam kalangan negara Asia, USM berada pada kedudukan kelima,” kata kenyataan itu hari ini.
Senarai berkenaan membabitkan lebih 1,200 institusi di 98 buah negara dan rantau di seluruh pelusuk dunia.

University of Manchester, United Kingdom berada pada kedudukan pertama, manakala kedudukan 10 teratas dikuasai oleh universiti dari Australia.
Sementara itu, kenyataan tersebut menambah, USM juga menunjukkan prestasi membanggakan apabila berada pada kedudukan kelapan dunia untuk SDG16 (Keamanan, Keadilan dan Institusi yang Kukuh). – K! ONLINE


Anwar tidak dibenar cabar tindakan Perdana Menteri nasihati Yang di-Pertuan Agong
Oleh NORLIZAH ABAS

22 April 2021, 8:31 pm
KUALA LUMPUR – Datuk Seri Anwar Ibrahim hari ini tidak dibenar oleh Mahkamah Tinggi di sini untuk mencabar tindakan Perdana Menteri, Tan Sri Muhyiddin Yassin menasihati Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk menggantung persidangan Parlimen dalam tempoh darurat.
Ini berikutan keputusan Datuk Seri Mariana Yahya yang kini Hakim Mahkamah Rayuan membenarkan bantahan awal Jabatan Peguam Negara (AGC) terhadap permohonan kebenaran semakan kehakiman yang dikemukakan Ketua Pembangkang itu selaku pemohon.
Peguam Persekutuan, Mohammad Sallehuddin Md. Ali berkata, Hakim Mariana yang bertindak sebagai Hakim Mahkamah Tinggi menolak permohonan itu atas alasan mahkamah tiada bidang kuasa untuk mendengar semakan kehakiman pemohon berdasarkan Perkara 150(6) dan 150(8) Perlembagaan Persekutuan.
“Nasihat Jemaah Menteri dan Muhyiddin kepada Al-Sultan Abdullah untuk memasyhurkan Ordinan Darurat adalah tidak tertakluk kepada semakan kehakiman.
“Mahkamah menolak permohonan kebenaran semakan kehakiman pemohon tanpa kos,” katanya kepada pemberita selepas keputusan permohonan itu yang dijalankan menerusi aplikasi Zoom.
Prosiding itu turut disertai Peguam Kanan Persekutuan, S. Narkunavathy manakala Anwar diwakili peguam Ramkarpal Singh
dan Sangeet Kaur Deo. – K! ONLINE


10 tan makanan dibuang setiap hari pada Ramadan
Oleh MOHD SYALMIZI HAMID

22 April 2021, 6:01 pm
GEORGE TOWN – Sebanyak 10 tan makanan dan sampah plastik dianggarkan dibuang pada setiap hari sepanjang bulan Ramadan kali ini, menurut Persatuan Pengguna Pulau Pinang (CAP).
Presidennya, Mohideen Abdul Kader berkata, kajian mendapati, pembaziran makanan meningkat di antara 15 hingga 20 peratus pada bulan Ramadan berbanding bulan biasa.
“Pada 2018, dilaporkan sebanyak 20,088 tan makanan dibuang ke dalam tong sampah di seluruh negara setiap hari semasa Ramadan iaitu jumlah yang cukup untuk memberi makan satu setengah kali kepada penduduk Malaysia.
“Tahun ini, dianggarkan makanan dan bahan plastik yang dibuang setiap hari semasa bulan suci ini adalah sebanyak 10,000 tan,” katanya dalam satu kenyataan hari ini.
Beliau berkata, pembaziran itu boleh membawa kepada kenaikan harga makanan memandangkan ia meningkatkan permintaan yang berkaitan dengan bekalan.
“Lebih-lebih lagi, kita amat bergantung kepada import makanan yang biasanya diniagakan dalam dolar Amerika Syarikat.

“Dengan kadar tukaran semasa, kita terpaksa membayar lebih untuk jumlah yang sama dan bagi Malaysia, ia adalah pengaliran keluar mata wang kita,” katanya.
Sementara itu, beliau berkata, pihaknya mencadangkan kerajaan mengawal jenis makanan yang dijual bagi menghadkan jualan makanan sama jenis dan menentukan saiz bazar Ramadan mengikut saiz komuniti bagi mengatasi masalah pembaziran makanan.
Beliau berkata, pihak berkaitan juga perlu menggalakkan orang ramai menggunakan bekas sendiri serta mengagihkan lebihan makanan yang masih elok kepada bank makanan atau golongan memerlukan. – K! ONLINE


Melaka akan kompaun sekolah cetus penularan baru Covid-19
Oleh DIYANATUL ATIQAH ZAKARYA

22 April 2021, 5:54 pm
MELAKA – Jabatan Kesihatan negeri (JKN) tidak akan mengecualikan pihak pengurusan sekolah dan akan mengenakan tindakan kompaun sekiranya mendapati berlaku pengabaian prosedur operasi standard (SOP) sehingga menyebabkan peningkatan kes Covid-19.
Pengerusi Jawatankuasa Kesihatan dan Anti Dadah Negeri, Datuk Rahmad Mariman berkata, ia susulan berlaku peningkatan kes positif dalam kalangan pelajar termasuk kejadian 37 pelajar kolej vokasional yang disahkan positif Covid-19 semalam.
Katanya, daripada jumlah tersebut, 18 orang pelajar merupakan kontak rapat kes import B, iaitu seorang pelajar lelaki yang bergejala dan pulang ke institusi pengajian itu dari kawasan Zon Merah.
“Semalam, kita telah merekodkan peningkatan 63 kes, dengan 37 kes daripada Kluster Pengkalan Batik, iaitu kes di kolej berkenaan yang berpunca dari kes import B.
“Kesemua pelajar berusia 16 hingga 17 tahun itu disahkan positif disebabkan pergaulan rapat di asrama tanpa mempraktikkan SOP, ” katanya.
Beliau berkata demikian pada sidang akhbar di Jawatankuasa Pembangunan dan Penyelarasan Dewan Undangan Negeri Ayer Molek di sini, hari ini.

Mengulas lanjut, beliau memberitahu, hari ini sebuah kelas di Sekolah Kebangsaan Bertam turut diarahkan tutup serta-merta selepas salah seorang murid didapati positif Covid-19 hasil ujian Kit Ujian Rapid Antigen (RTK-Ag).
“Kita telah mengarahkan kesemua 38 murid kelas tersebut pulang ke rumah masing-masing dan pihak JKN masih menunggu keputusan calitan Real-Time Reverse Transcription-Polymerase Chain Reaction (RT-PCR) murid terbabit.
“Murid terbabit dikesan positif ketika sedang mendapatkan rawatan di Hospital Melaka dan punca jangkitan masih dalam siasatan sama ada ia melibatkan kes import B atau tidak,” katanya.
Ujarnya, tindakan kompaun terhadap sekolah itu akan diambil seperti mana yang dikenakan terhadap individu atau pihak-pihak lain sekiranya didapati berlaku pengabaian SOP.
“Ini bukan satu tindakan berat sebelah atau sebagainya, tetapi berdasarkan peruntukan undang-undang bagi mengekang penularan pandemik Covid-19 di negeri ini khususnya, apatah lagi berpunca daripada kes import B.
“Pada 20 April lalu, 19 kes positif direkodkan di negeri ini dan 15 kes adalah kontak rapat kes import B. Perkara ini amat membimbangkan kerana kita lihat kebanyakan kes positif yang berlaku di negeri ini berpunca daripada kes import B,”katanya.


Kaki ponteng puasa pandu lalu restoran nasi kandar
Oleh NUR ANATI JUHARI

22 April 2021, 5:18 pm
ALOR SETAR – Sebuah restoran nasi kandar di Jalan Putra di sini dikesan menyediakan perkhidmatan ‘pandu lalu’ untuk kaki ponteng puasa pada bulan Ramadan ini.
Restoran itu meletakkan beberapa bungkusan teh o ais dan nasi berlauk ayam goreng di sebuah rak di tepi premis tersebut.
Taktik restoran itu bagaimanapun dikesan oleh anggota penguat kuasa Jabatan Hal Ehwal Agama Islam Negeri Kedah (JHEAIK) pada operasi yang dijalankan di sekitar bandar ini hari ini.
Ketua Penolong Pengarah Penguat Kuasa JHEAIK, Sheikh Radzi Abdul Mutalib berkata, pintu hadapan restoran itu didapati ditutup, namun di dalam premis terdapat seorang pekerja memasak dan membungkus makanan untuk pelanggan yang tidak berpuasa.
Katanya, pemilik restoran itu didapati ingin mengambil kesempatan mengaut keuntungan dengan menjual minuman dan makanan kepada kaki ponteng puasa.
“Pada serbuan hari ini, anggota penguat kuasa JHEAIK mendapati terdapat sebuah rak di tepi kedai yang diletakkan empat bungkus teh o ais dan beberapa bungkus nasi berlauk ayam.

“Makanan dan minuman itu diletakkan di atas rak itu untuk memudahkan pelanggan yang tidak berpuasa mengambil makanan yang telah siap dibungkus,” katanya.
Beliau berkata demikian selepas mengadakan operasi Ramadan di sekitar bandar ini hari ini.
Seramai 15 anggota penguat kuasa JHEAIK dan lima anggota penguat kuasa Majlis Bandaraya Alor Setar menyertai operasi berkenaan. – K! ONLINE


Kerajaan negeri tunggu laporan dialog berhubung isu azan
Oleh NORHAYATI YAHAYA

22 April 2021, 5:26 pm
SHAH ALAM – Kerajaan negeri masih menunggu laporan isu azan susulan aduan penduduk di Graham Garden, Eco Grandeur, Bandar Puncak Alam, Kuala Selangor kelmarin.
Pengerusi Jawatankuasa Agama Islam, Pengguna dan Industri Halal negeri, Mohd. Zawawi Ahmad Mughni berkata, pada masa ini pihaknya telah meminta wakil rakyat kawasan berkenaan untuk mengadakan dialog bersama penduduk bagi mencari jalan penyelesaian.
Katanya, isu tersebut tidak seharusnya terjadi memandangkan terdapat Garis Panduan pada tahun 2017 yang membenarkan surau dan masjid melaungkan azan menggunakan pembesar suara di Selangor.
“Saya mendapat aduan ini menerusi media sosial. Kita hidup dalam keadaan masyarakat berbilang kaum dan seharusnya hal seperti ini dibincangkan oleh penduduk.
“Perkara ini seharusnya tidak dihebohkan sehingga boleh menyebabkan kekeliruan sehingga perbincangan dilakukan di luar konteks sebenarnya,” katanya selepas meninjau pelaksanaan Skim Harga Maksimum Musim Perayaan (SHMMP) Hari Raya Aidilfitri 2021 di Aeon Mall, Seksyen 13 di sini hari ini.
Beliau berkata demikian bagi mengulas kenyataan akhbar Ahli Dewan Undangan Negeri (ADUN) Jeram, Mohd. Shaid Rosli yang mendedahkan pihaknya menerima aduan daripada penduduk Graham Garden, Eco Grandeur, Bandar
Puncak Alam yang mengatakan pihak surau tidak boleh azan menggunakan pembesar suara di kawasan itu.

Dakwa penduduk, sekiranya pihak surau mahu menggunakan pembesar suara, mereka perlu menunggu mesyuarat AGM bagi membincangkan kebenaran azan menggunakan pembesar suara.
Dalam mengulas SHMMP, Mohd. Zawawi menjelaskan sebanyak 156 premis termasuk tiga pasar borong telah diperiksa dan tiada tindakan kes mahupun kompaun dikeluarkan.
“Bagaimanapun, saya mengingatkan para peniaga di negeri itu agar mematuhi peraturan di bawah skim SHMMP ini bagi mengelak tindakan tegas dikenakan terhadap mereka,” katanya. – K! ONLINE


Rekalibrasi tenaga kerja diperluas, PLKS sektor ladang dilanjut
Oleh AMREE AHMAD

22 April 2021, 4:59 pm
PUTRAJAYA – Kerajaan bersetuju Pelan Rekalibrasi Tenaga Kerja diperluaskan kepada empat subsektor selain melanjutkan Pas Lawatan Kerja Sementara (PLKS) di sektor perladangan.
Menteri Dalam Negeri, Datuk Seri Hamzah Zainudin berkata, langkah khas itu antara beberapa perkara diputuskan dalam memastikan pemulihan ekonomi negara dapat dipercepatkan.
Menerusi mesyuarat dengan Menteri Sumber Manusia, Datuk Seri M. Saravanan, beliau juga mengumumkan syarat kelayakan peserta program rekalibrasi tersebut turut diperluaskan lagi.
“Setelah memperhalusi semua cadangan, kerajaan bersetuju buka subsektor baharu iaitu perkhidmatan restoran, kargo, borong dan runcit serta pembersihan dan pencucian,” katanya selepas mempengerusikan bersama Mesyuarat Jawatankuasa Teknikal Mengenai Pengurusan Pekerja Asing Kali Kelima Bilangan 1/2021 di Kementerian Dalam Negeri hari ini.
Mengulas lanjut, Hamzah berkata, syarat kelayakan peserta juga meliputi pekerja asing tanpa izin (PATI) yang sudah pun berdaftar untuk penempatan semula kerja tetapi belum lengkap proses permohonannya.
“Mereka ini akan diterima walaupun belum lagi dapat PLKS selain PATI yang ada dokumen perjalanan sah dan juga yang lari tetapi tidak dilaporkan oleh pihak majikan,” kata beliau.-K! ONLINE


APMM cekup lapan lelaki, rampas 80 bubu naga
Oleh MOHD YUNUS YAKKUB

22 April 2021, 5:05 pm
KLANG – Penyamaran anggota Maritim Malaysia (APMM) sebagai nelayan ternyata membuahkan hasil apabila menahan empat bot dan merampas 80 set bubu naga pada kedudukan kira-kira 1 batu nautika barat daya Sungai Tengkorak, Tanjung Karang semalam.
Turut ditahan dalam Op Ehsan selama empat jam bermula 6 pagi itu adalah sembilan lelaki berusia 20 hingga 50 tahun.
Pengarah Maritim Selangor, Kepten Maritim Mohammad Rosli Kassim berkata, semasa penyamaran didapati sembilan lelaki di empat buah bot itu sedang melakukan aktiviti perikanan secara mencurigakan.
Katanya, kesemua bot ini sedang melakukan aktiviti penangkapan ikan menggunakan bubu naga.
“Setiap bot memuatkan kira-kira 20 set bubu naga dan kesemua dirampas dengan anggaran nilai RM6,400.
“Sembilan lelaki yang ditahan termasuk enam warga Myanmar dan seorang warga Indonesia dipercayai tidak memiliki dokumen perjalanan diri yang sah,” katanya dalam satu kenyataan di sini hari ini.

Beliau menegaskan penggunaan bubu naga diharamkan kerana sifatnya yang tidak selektif dan boleh merosakkan ekosistem perairan serta menjejaskan sumber pendapatan nelayan lain.
Tambah Mohammad Rosli, kesemua bot, kru dan peralatan dibawa ke Ibu Pejabat Maritim Negeri Selangor untuk siasatan lanjut.
“Kes disiasat mengikut Seksyen 11(3)(c) Akta Perikanan 1985 dan Akta Imigresen 1959/63,” jelasnya. – K! ONLINE


Sultan Johor berkenan namakan cucu Tunku Zahrah Zarith Aziyah
Oleh KHAIRUL MOHD. ALI

22 April 2021, 5:47 pm
JOHOR BAHRU – Sultan Johor, Sultan Ibrahim Sultan Iskandar berkenan menamakan puteri Tunku Mahkota Johor, Tunku Ismail dengan nama Yang Amat Mulia Tunku Zahrah Zarith Aziyah Tunku Ismail.
Yang Dipertua Jumaah Majlis Diraja Johor, Datuk Dr. Abdul Rahim Ramli mengumumkan perkara itu dalam satu kenyataan yang dikeluarkan pihaknya hari ini.
“Menjunjung titah, Jumaah Majlis Diraja Johor sukacita mengumumkan bahawa Sultan Yang DiPertuan Bagi Negeri dan Jajahan Takluk Johor Darul Ta’zim dengan telek pandang dan limpah perkenan Tuanku dan dengan persekutuan Jumaah Majlis Diraja menamakan puteri Tunku Mahkota Johor yang diputerakan pada 21 April 2021 bersamaan 9 Ramadan 1442H di Hospital Sultanah Aminah Johor Bahru seperti berikut;
“Yang Amat Mulia Tunku Zahrah Zarith Aziyah Tunku Ismail,” katanya dalam kenyataan tersebut.
Puteri itu merupakan anakanda keempat Tunku Ismail dan isterinya, Che’ Puan Khaleeda Bustamam yang berkahwin pada 24 Oktober 2014.
Pasangan Diraja itu sebelum ini dikurniakan seorang puteri, iaitu Tunku Khalsom Aminah Sofiah dan dua orang putera, Tunku Iskandar Abdul Jalil Abu Bakar Ibrahim dan Tunku Abu Bakar Ibrahim. – K! ONLINE


Malaysia dukung prinsip kebebasan media
Oleh NOR IDAYU BOSRO dan NUR SHARIEZA ISMAIL

22 April 2021, 5:33 pm
PUTRAJAYA – Penguatkuasaan Ordinan Darurat (Kuasa-Kuasa Perlu) (No.2) 2021 adalah khusus bagi menangani maklumat tidak benar berkaitan Covid-19 dan Proklamasi Darurat dalam memastikan kesihatan dan kebajikan rakyat dijaga.
Menteri Komunikasi dan Multimedia Malaysia (KKMM), Datuk Saifuddin Abdullah berkata, usaha mencegah penyebaran maklumat palsu bukan bermakna menyekat kebebasan media walaupun Malaysia jatuh 18 tangga dalam Indeks Kebebasan Media Dunia 2021 berbanding tahun lepas.
Beliau berkata, pendirian kerajaan juga telah dinyatakan dengan jelas dan mengiktiraf peranan penting para pengamal media dalam menjalankan fungsi dan menunaikan tanggungjawab mereka.
“Ketika kita sedang berjuang menghentikan pandemik Covid-19, kerajaan di serata dunia juga berhadapan dengan cabaran menangani penyebaran maklumat palsu dan memastikan berita serta informasi yang sahih dan tepat disalurkan kepada rakyat.
“Perkara ini amat penting terutamanya bagi usaha menyelamatkan nyawa dan menjaga keselamatan sejagat dalam krisis kesihatan yang melanda ini,” katanya dalam satu kenyataan di sini hari ini.
Beliau berkata demikian sebagai respons kepada laporan Indeks Kebebasan Media 2021 yang dikeluarkan oleh Reporters Without Borders (Reporters Sans Frontiéres, RSF) pada 17 April 2021, di mana Malaysia mencatat kedudukan ke-119.

Laporan itu menyebut bahawa penurunan tersebut didorong oleh pembentukan kerajaan gabungan Perikatan Nasional pada Mac tahun lepas.
RSF memaklumkan bahawa, kerajaan Perikatan Nasional di bawah pimpinan Perdana Menteri, Tan Sri Muhyiddin Yassin telah melaksanakan langkah-langkah untuk menyekat berita palsu yang menurut RSF, dijadikan sebagai mekanisme kerajaan ‘melaksanakan’ kebenaran versi mereka sendiri.
Sementara itu, Saifuddin berkata, kerajaan juga sentiasa bersikap terbuka untuk menerima apa jua pandangan serta maklum balas demi kebaikan yang mengutamakan rakyat.
“Saya memberi jaminan kerajaan akan terus menyediakan ruang yang seluas-luasnya kepada pihak media untuk melaporkan berita selari dengan peruntukan yang sedia ada di bawah Perlembagaan Persekutuan,” katanya. – K! ONLINE


PKRC khas tempatkan pelajar positif Covid-19 di Kelantan
Oleh ROSALWANI CHE SOH

22 April 2021, 4:53 pm
KOTA BHARU- Jabatan Kesihatan Negeri Kelantan (JKNK) akan membuka satu Pusat Kuarantin dan Rawatan Covid-19 (PKRC) khas bagi menempatkan pelajar sekolah yang disahkan positif Covid-19.
Pengarahnya, Datuk Dr. Zaini Hussin, berkata, ia menjadikan pusat itu sebagai PKRC ketujuh di Kelantan susulan peningkatan kes Covid-19 di negeri ini.
“Kita telah mengadakan perbincangan dengan Jabatan Pendidikan Negeri (JPN) untuk menjadikan asrama sebuah sekolah sebagai PKRC khas bagi menempatkan pelajar yang disahkan positif dari seluruh negeri ini.
“PKRC itu berkemungkinan akan dibuka di sebuah sekolah menengah di Salor di sini bermula hari ini atau selewat-lewatnya esok. Pelajar lelaki dan perempuan turut akan ditempatkan di dua buah blok berasingan” katanya selepas menghadiri Mesyuarat Jawatankuasa Kerja Keselamatan Negeri (JKKN) di Kompleks Kota Darulnaim di sini hari ini.-K! ONLINE


RM2 juta bukan untuk Ku Nan tapi sumbangan politik
Oleh NUZULSHAM SHAMSUDDIN

22 April 2021, 4:49 pm
PUTRAJAYA – Pihak pembelaan hari ini berhujah bahawa wang RM2 juta yang diterima bekas Menteri Wilayah Persekutuan Datuk Seri Tengku Adnan Tengku Mansor atau Ku Nan bukan kegunaan peribadi sebaliknya wang itu adalah sumbangan politik.
Pada hari pertama pendengaran kes itu di Mahkamah Rayuan di sini hari ini peguam Tan Hock Chuan yang mewakili Ku Nan selaku perayu memaklumkan bahawa saksi pendakwaan (SP) ke-19 iaitu Pengarah Aset Kayamas Sdn. Bhd. (AKSB), Tan Sri Chai Kin Kong mengesahkan pembayaran RM2 juta itu adalah sumbangan politik setelah tertuduh memaklumkan UMNO memerlukan dana politik antara RM5-6 juta untuk pilihan raya kecil.
“Ia dibuktikan apabila saksi itu ketika disoal balas pihak pendakwaan yang jelas menyatakan bahawa cek dikeluarkan sebanyak RM2 juta untuk dana politik UMNO dan bukannya untuk perayu (Tengku Adnan) selain saksi itu turut mengakui sumbangan RM2 juta adalah untuk sumbangan politik bagi dua pilihan raya kecil (PRK) pada 2016 (Kuala Kangsar) dan (Sungai Besar).
Sementara, pihak pendakwaan yang diwakili Timbalan Pendakwa Raya, Asmah Musa pula berhujah tertuduh telah memperoleh RM2 juta untuk kepentingan diri sendiri dan bukan sumbangan politik apabila wujudnya ketiadaan rekod yang teratur berdasarkan resit yang diperoleh mengenai pemberian dana itu kepada UMNO.
Malah beliau juga berhujah, keterangan bahawa wang itu untuk derma politik hanya timbul semasa pemeriksaan balas saksi keenam pendakwaan iaitu Ketua Pegawai Operasi Tadmansori, Datuk Mohd. Hasbi Jaafar dan tidak pernah dimaklumkan kepada pegawai siasatan ketika siasatan berlangsung.
“Pendakwaan berhujah saksi ke-19 (Kin Kong) hanya dimaklumkan tujuan dana oleh tertuduh tetapi tidak tahu sama ada wang itu benar-benar digunakan sebagai dana politik.” katanya.

Dalam prosiding itu, rayuan tersebut didengar oleh panel tiga hakim yang diketuai Datuk Suraya Othman yang turut bersidang bersama Hakim bersama dua lagi panel hakim iaitu Hakim Datuk Abu Bakar Jais dan Hakim Ahmad Nasfy Yasin.- K! ONLINE


Kes Covid-19 hampiri 3,000
Oleh SITI A'ISYAH SUKAIMI

22 April 2021, 5:37 pm
PUTRAJAYA – Kes harian negara hari ini hampir mencecah angka 3,000 selepas 2,875 kes dilaporkan, menjadikan jumlah kes positif Covid-19 sebanyak 384,688 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 2,846 kes merupakan penularan tempatan, manakala sebanyak 29 kes import yang mendapat jangkitan dari luar negara.
Menurutnya, kes aktif dengan kebolehjangkitan turut meningkat kepada 22,014 kes.
“Selain itu, sebanyak 2,541 kes sembuh hari ini dengan jumlah kumulatif kes sembuh sepenuhnya daripada Covid-19 sebanyak 361,267 kes.
“Terdapat tujuh kes kematian dengan enam daripadanya warga Malaysia, menjadikan sebanyak 1,407 kes kematian Covid-19 di negara ini,” katanya pada ciapan Twitter beliau di sini hari ini.
Ujarnya lagi, sebanyak 248 kes sedang dirawat di Unit Rawatan Rapi dengan 115 kes memerlukan bantuan pernafasan. -K!ONLINE


Sindiket tipu pencari kerja tumpas
Oleh EDDY AQMAL MOHAMED HAMIDI

22 April 2021, 4:23 pm
KUALA LUMPUR – Tindakan satu sindiket memperdaya golongan pencari pekerjaan untuk mengaut keuntungan tidak berpanjangan apabila pihak polis menyerbu sebuah rumah di ibu negara 15 April lalu.
Pemangku Ketua Jabatan Siasatan Jenayah Komersil (JSJK) Kuala Lumpur, Superintendan Mohd. Mahidisham Ishak berkata, pihaknya menerima laporan daripada seorang wanita pada 14 April lalu memaklumkan telah ditipu oleh sebuah sindiket pencari pekerjaan.
“Mangsa yang berusia 20 tahun itu mendakwa telah ditawarkan pekerjaan menerusi aplikasi Whatsapp sebagai ‘ejen pembelian online’ dengan upah dibayar menerusi komisyen sebanyak 8 peratus.
“Menurut mangsa, daripada tujuh transaksi yang dibuat, dia bagaimanapun hanya dibayar untuk dua pembelian sahaja mengakibatkan kerugian berjumlah RM11,194,” katanya pada satu sidang akhbar di Ibu Pejabat Polis Kontinjen (IPK) Kuala Lumpur hari ini.
Menurut Mohd. Mahidisham, mangsa yang sedar telah ditipu kemudiannya membuat laporan polis di Balai Polis Jalan Tun Razak.
“Susulan laporan yang diterima, sepasukan polis dari JSJK Wangsa Maju telah menyerbu sebuah premis di ibu sekitar ibu negara yang dipercayai dijadikan sebagai pusat operasi sindiket berkenaan dan menahan sembilan ahli sindiket tersebut.

“Mereka yang ditahan dalam serbuan kira-kira pukul 4.30 petang itu terdiri daripada lima lelaki tempatan dan empat wanita termasuk seorang warga Thailand berusia 17 hingga 37 tahun dan sindiket ini dikesan aktif sejak bulan lalu,” katanya.-K! ONLINE


Penjawat awam, pesara terima bantuan tunai raya
Oleh NOR IDAYU BOSRO

22 April 2021, 3:40 pm
PUTRAJAYA – Kerajaan bersetuju memberi bantuan khas kewangan Aidilfitri sebanyak RM500 kepada semua penjawat awam Gred 56 ke bawah termasuk kakitangan Contract Of Service, Contract For Service, Pegawai Sambilan Harian serta lantikan di bawah Program Kerja Jangka Pendek (MYSTEP).
Bantuan khas Aidilfitri itu juga akan diberikan kepada pesara kerajaan dengan jumlah bayaran sebanyak RM250.
Pejabat Perdana Menteri berkata, pembayaran bagi bantuan khas itu akan dibuat bersama dengan pembayaran gaji bulan Mei iaitu pada 6 Mei depan.
“Bantuan khas tersebut akan memanfaatkan lebih 2 juta penjawat awam dan pesara,” katanya dalam satu kenyataan di sini hari ini.
Pejabat Perdana Menteri berkata, pemberian itu adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutamanya semasa negara mengharungi tempoh yang penuh cabaran ini.
“Pengumuman pemberian Bantuan Khas Kewangan Aidilfitri pada tahun ini dibuat lebih awal daripada tahun-tahun sebelum atas keprihatinan kerajaan dalam membantu mereka membuat persiapan awal menjelang Hari Raya Aidilfitri,” katanya.

Katanya, kerajaan berharap dengan pemberian bantuan itu dapat meringankan beban kewangan kepada penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi. -K! ONLINE


Janna Nick pernah kelar tangan, telan segenggam panadol
Oleh MOHAMMAD SHAHEMY AZMI

22 April 2021, 4:24 pm
PETALING JAYA – Pelakon kontroversi Janna Nick membuka kisah silam bahawa dia pernah dua kali membuat percubaan bunuh diri.
Menurut Janna, dalam percubaan pertama dia mengelar pergelangan tangannya pada usia 15 tahun.
Bukan hanya sekali, pelakon itu bahkan terlebih dahulu pernah bertindak untuk membunuh diri pada usia 14 tahun dengan menelan segenggam Panadol bercampur ubatan lain.
Menerusi satu hantaran yang dimuat naik dalam Instagramnya, Janna atau nama sebenarnya Nurul Jannah binti Muner, 26, mendedahkan bahawa dia mula kenal erti ‘bunuh diri’ seawal usia lapan tahun lagi.
“Seawal umur lapan tahun lagi saya sudah fikir untuk membunuh diri. Kehidupan kanak-kanak saya tidak seperti orang lain. Sepak terajang memang makanan saya sejak dulu.
“Saya pernah cuba membunuh diri ketika umur 14 tahun dengan menelan segenggam Panadol dan ubat lain,” ujarnya.

Dedah pelakon drama Marry Me Senorita itu lagi, dia sebenarnya tidak mempunyai keluarga yang sempurna.
“Saya tidak ada keluarga sempurna. Saya duduk jauh kerana bersekolah asrama penuh. Bayangkan setiap minggu lihat ibu bapa kawan-kawan sekolah melawat, bawa makanan. Saya? Tengok sahajalah menerusi tingkap bilik.
“Percubaan bunuh diri kedua, saya kelar pergelangan tangan depan adik saya sendiri,” dedah Janna.
Janna sebelum ini menggemparkan industri hiburan apabila memuat naik video luahan perasaan apabila dia mengakui tertekan dengan lambakan kerja sehingga mengganggu emosinya.
Dalam pada itu, Janna juga mengakui dirinya telah disahkan menghidap Bipolar Disorder dan kini masih dalam rawatan serta mengambil ubat Antidepressant Medication ( Escitalopram ) dan Carbamazepine (CBZ ).
Dalam pada itu, teman wanita kepada pelakon Dini Schatzman itu memberitahu agar semua pihak tidak khuatir tentang situasi dirinya.
“Saya tahu bahawa ini adalah masalah diri sendiri tetapi jangan risau saya akan memperbaikinya.
“Saya tidak perlukan pendapat sesiapa dan tak perlukan orang faham saya. Selain itu, saya juga gagal memahami minda sendiri. Saya cuma perlukan rehat,” katanya lagi.
Perkongsian tersebut menarik perhatian netizen termasuk rakan artis yang meninggalkan komen positif supaya Janna terus berjuang dalam hidupnya. – K! ONLINE


Penguatkuasaan serius ke atas penternak, pemborong
Oleh JAMLIAH ABDULLAH

22 April 2021, 3:59 pm
ALOR SETAR – Persatuan Pengguna Kedah (Cake) menyarankan kepada pihak berwajib supaya tidak hanya memberi tekanan kepada peruncit atau peniaga untuk mematuhi Skim Harga Maksimum Musim Perayaan (SHMMP) Hari Raya Puasa 2021.
Setiausahanya, Mohamad Yusrizal Yusoff berkata, pemantauan dan penguatkuasaan lebih serius juga harus dilakukan ke atas pemborong dan pembekal barangan mentah.
Katanya, tinjauan Cake mendapati kebanyakkan peruncit tidak mematuhi SHMMP 2021 terutamanya peniaga ayam dan daging lembu tempatan berikutan pemborong dan penternak berterusan menaikkan harga.
“Ini menyebabkan peruncit tertekan dengan kawalan harga ini. Semalam apabila Cake membuat tinjauan mendapati kebanyakan peniaga daging lembu tidak mematuhi SHMMP dengan menaikkan harga daging sehingga RM37 sekilogram (kg).
“Alasan yang diberikan adalah penjual menjual daging yang lama (sebelum pelaksanaan SHMMP 2021) dan ada yang masih menerima bekalan dengan harga yang tinggi,” katanya di sini hari ini.
Ujarnya, hasil tinjauan itu mendapati bahawa kenaikan harga berpunca daripada pemborong (kartel) yang mengambil kesempatan atas permintaan yang tinggi terhadap barangan keperluan. – K! ONLINE


68 peniaga jual ayam mahal di Kelantan terima notis
Oleh ROSALWANI CHE SOH

22 April 2021, 4:37 pm
KOTA BHARU – Seramai 68 peniaga ayam di Kelantan yang dikenal pasti menaikkan harga jualan ayam tanpa mengikut harga pasaran telah menerima notis sejak minggu lalu.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Kelantan, Adnan Abd Rahman berkata, notis yang dikeluarkan sejak 13 April sehingga semalam itu diberikan kepada peniaga dan mereka perlu menjawab notis itu dalam tempoh masa tiga hingga tujuh hari.
“Kita tempoh agar mereka memberi sebab harga ayam yang dijual tidak sama dengan harga semasa pasaran.
“Jika peniaga gagal menjawab dan mengemukakan dokumen lengkap terhadap notis berkenaan, maka mereka akan dikompaun,“ katanya selepas program Walkabout Skim Harga Maksimum Musim Perayaan Hari Raya Puasa 2021 di pasar raya Mydin Kubang Kerian di sini hari ini.-K! ONLINE


Bunuh diri bukan jenaka, tolong sensitif – Wany Hasrita
Oleh MOHAMMAD SHAHEMY AZMI

22 April 2021, 3:46 pm
PETALING JAYA – Penyanyi Wany Hasrita melahirkan rasa kesal dan sedih apabila netizen menjadikan kes bunuh diri yang berlaku di pusat beli-belah KLCC semalam sebagai bahan jenaka.
Menerusi satu hantaran video yang dimuat naik dalam InstaStorynya, pelantun lagu Canggung itu berpendapat, netizen seharusnya lebih bersifat sensitif dan peka terhadap isu depresi. Tegasnya, tidak wajar isu bunuh diri dipermain-mainkan dalam media sosial.
“Saya baru bali kerja, terbaca kisah tentang kejadian bunuh diri di KLCC yang terjun dari tingkat tiga. Kejadian itu sangat menyentuh hati kerana depresi itu wujud,” ulas pemilik nama Nurshazwany Hasrita Hasbullah, 29 itu mengenai insiden ngeri semalam.
Tambahnya: “Masih ada lagi yang tidak peka dan sensitif tentang isu seperti ini (bunuh diri). Ada yang jadikan bahan jenaka seperti berkata ‘fuhyoo! Pilih dekat tempat KLCC’.
Kita doakan supaya mereka diberikan kefahaman.
“Semua orang buat silap, tapi kita kena mulakan dengan mengambil berat dan menjadi lebih sensitif dengan isu-isu seperti ini (depresi dan bunuh diri).

Dalam pada itu, Wany turut memohon supaya orang ramai berhenti menyebarkan video atau gambar-gambar kejadian bunuh diri tersebut yang tidak dikaburkan.
“Bayangkan kalau kita jadi anggota keluarga mangsa atau orang yang mengenali mangsa. Saya doakan semoga anda diberikan kesihatan mental dan fizikal serta diberikan kekuatan. Semoga Allah SWT jaga,” ujar Wany.
Semalam Kosmo! melaporkan seorang lelaki maut selepas dipercayai terjun dari tingkat tiga pusat beli-belah Suria Kuala Lumpur (KLCC).
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya menerima panggilan berhubung kejadian pada pukul 1.52 tengah hari.
Dalam media sosial turut tular beberapa keping gambar memaparkan seorang lelaki terbaring di atas lantas selepas dipercayai membunuh diri dengan terjun dari tingkat tiga bangunan terbabit. – K! ONLINE.


42 PATI tidak sempat pulang beraya
Oleh YATIMIN ABDULLAH

22 April 2021, 4:09 pm
RANTAU PANJANG – Hasrat 42 orang pendatang asing tanpa izin (PATI) termasuk dua kanak-kanak warga Thailand untuk pulang beraya di kampung halaman tidak kesampaian apabila mereka dicekup di pangkalan haram Tok Awang Belulang, di sini semalam.
Kesemua PATI itu ditahan bersama dua orang pemandu bas persiaran yang dipercayai membawa mereka ke pangkalan haram itu kira-kira pukul 7.45 malam.
Pegawai Pemerintah Pasukan Gerakan Am (PGA) Batalion 7, Superintendan Azhari Nusi berkata, siasatan awal mendapati kesemua PATI itu dibawa dari Kuala Lumpur ke sempadan negara dengan menaiki sebuah bas persiaran yang dipandu dua lelaki itu.
Katanya, semasa menjalankan pemerhatian di kawasan pangkalan haram itu, anggota PGA telah melihat sebuah bas yang diparkir dalam keadaan mencurigakan.
“Pemerhatian lanjut mendapati, beberapa penumpang sedang turun dari bas tersebut sambil mengangkat bagasi dipercayai untuk melintas Sungai Golok.
“Ketangkasan anggota PGA yang berada di lokasi itu telah berjaya menahan kesemua PATI yang berusia tiga hingga 42 tahun daripada lolos,” katanya pada sidang akhbar di Markas PGA Lubok Stol di sini hari ini.

Azhari memberitahu, hasil pemeriksaan terhadap 30 lelaki dan 12 wanita itu mendapati, pas lawatan mereka tamat tempoh selain tidak mempunyai dokumen perjalanan yang sah.-K! ONLINE


Gagal seludup keluar 8.4 tan minyak masak bersubsidi
Oleh YATIMIN ABDULLAH

22 April 2021, 4:28 pm
RANTAU PANJANG – Pasukan Gerakan Am (PGA) Batalion 7 merampas sebanyak 8.4 tan minyak masak paket bersubsidi yang cuba diseludup ke negara jiran dalam serbuan di belakang sebuah kedai di Kampung Salor, Kota Bharu semalam.
Serbuan pukul 6 petang bersama anggota penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Kelantan itu turut menahan seorang lelaki bagi membantu siasatan berhubung rampasan itu.
Pegawai Pemerintah PGA Batalion 7, Superintendan Azhari Nusi berkata, rampasan minyak masak paket bersubsidi itu dianggarkan berjumlah RM33,600.
Menurutnya, bertindak atas maklumat berkait penyeludupan, sepasukan anggota PGA bersama KPDNHEP Kelantan telah melakukan intipan dan pemerhatian di lokasi sebelum melakukan serbuan.
“Semasa intipan dilakukan, kita mendapati sekumpulan lelaki sedang menyusun kotak-kotak berwarna coklat ke dalam dua buah lori.
“Apabila menyedari kehadiran anggota penguatkuasa, mereka terus melarikan diri. Bagaimanapun, salah seorang daripada mereka berjaya dicekup,” katanya pada sidang akhbar di Markas PGA Lubok Stol di sini hari ini.-K! ONLINE


Kadar pengangguran negara masih terkawal
Oleh MOHD. HUSNI MOHD. NOOR

22 April 2021, 4:44 pm
PUTRAJAYA – Kadar pengangguran di Malaysia masih di bawah kawalan dan pelbagai usaha kini sedang dilakukan kerajaan termasuk mencipta dan mengekalkan pekerjaan di negara ini.
Menteri Kewangan, Tengku Datuk Seri Zafrul Tengku Abdul Aziz berkata, beliau akui ramai pihak mempersoalkan pengangguran yang dikaitkan dengan penguncupan ekonomi negara.
Malah, katanya, ada juga yang mengaitkan pengangguran dengan usaha kerajaan dalam menangani krisis kembar kesihatan awam dan ekonomi.
“Hakikatnya, pada tahun 2020, lebih 150 negara di dunia mengalami penguncupan dan krisis ekonomi yang paling teruk di dalam sejarah masing-masing.
“Buat masa ini, Majlis Pekerjaan Negara sedang memantau rapi pelbagai inisiatif termasuk mencipta dan mengekalkan pekerjaan,” katanya menerusi Laporan Laksana ke-50 di sini hari ini.


8 rakyat Filipina dijel kerana guna kad pengenalan palsu
Oleh NORLIZAH ABAS

22 April 2021, 4:17 pm
KUALA LUMPUR – Lapan pengawal keselamatan warganegara Filipina masing-masing dijatuhi hukuman penjara di antara dua bulan dan 18 bulan setelah mengaku bersalah di Mahkamah Majistret berasingan di sini hari ini terhadap tuduhan berbeza berkaitan penggunaan kad pengenalan palsu.
Pertuduhan terhadap kelapan-lapan lelaki itu dikemukakan di lima mahkamah berasingan iaitu di hadapan Majistret-Majistret S. Mageswary, Tawfiq Affandi Chin, Fardiana Haryanti Ahmad Razali, Wong Chai Sia dan Aina Azahra Arifin.
Mereka terdiri daripada Romi Jikiri, Rijan Esnael, Razmie Alim, Sababon Insalon, Askun Nahilun, Buyong Akakol, Ambitun Absarun dan Asmarun Kilong.
Mereka mengaku bersalah terhadap tuduhan berlainan iaitu menggunakan kad pengenalan palsu sebagai pengenalan diri, memiliki kad pengenalan yang bukan kepunyaannya dan menggunakan salinan kad pengenalan palsu untuk permohonan pekerjaan.
Kesemua tertuduh yang berumur di antara 23 dan 58 tahun didakwa melakukan kesalahan itu pada waktu-waktu berlainan di tiga tempat berbeza.
Lokasi-lokasi tersebut ialah Kompleks Kementerian Dalam Negeri (KDN) Wilayah Persekutuan, Jalan Sri Hartamas 1, Off Jalan Dutamas di sini, Stadium Negara, Jalan Stadium Bukit Bintang dan di Stadium Merdeka, Jalan Stadium.

Pendakwaan dikendalikan oleh Pegawai-Pegawai Pendakwa dari Jabatan Pendaftaran Negara (JPN) iaitu Mohd. Zakuan Zakaria, Mohd. Supian Abdullah dan Mohamad Riduawan Abdullah manakala tertuduh-tertuduh tidak diwakili peguam. _K! ONLINE


Kereta rosak ditimpa tanah runtuh
Oleh MOHD SYALMIZI HAMID

22 April 2021, 3:22 pm
GEORGE TOWN – Sebuah kereta rosak selepas ditimpa dinding konkrit yang tumbang akibat kejadian tanah runtuh di sebuah stesen minyak di Jalan Sultan Azlan Shah, Gelugor di sini hari ini.
Jurucakap Jabatan Bomba dan Penyelamat negeri berkata, pihaknya menerima panggilan pada pukul 12.41 tengah hari dan telah bergegas ke lokasi kejadian.
Beliau berkata, pihaknya mendapati tanah runtuh berkenaan melibatkan dinding konkrit bersaiz kira-kira 120 meter persegi.
“Runtuhan tersebut telah menghempap sebuah kereta jenis Proton Wira sehingga menyebabkan berlaku kebocoran gas.
“Bomba dengan segera menjalankan kerja-kerja proses menghentikan kebocoran pada tangki gas yang terlibat untuk mengelakkan sebarang kebakaran berlaku,” katanya kepada pemberita hari ini.
Beliau berkata, tiada mangsa yang dilaporkan terlibat dalam kejadian itu dan beliau berkata, pemantauan diteruskan sementara menunggu pihak berkaitan tiba di lokasi. – K! ONLINE


4 pegawai Kastam dituduh lepaskan dua kontena berisi rokok
Oleh KHAIRUL MOHD. ALI

22 April 2021, 2:44 pm
JOHOR BAHRU – Empat Pegawai Penguatkuasa Jabatan Kastam Diraja Malaysia (JKDM) mengaku tidak bersalah di Mahkamah Sesyen di sini hari ini atas dua pertuduhan secara bersama melepaskan dua kontena berisi rokok, November tahun lalu.
Kesemua mereka membuat pengakuan itu di hadapan Hakim, Wan Mohd. Nor Hisham Wan Yaakob dan Datuk Ahmad Kamal Arifin Ismail selepas pertuduhan dibacakan di dua kamar berasingan.
Mereka yang dituduh ialah Muhammad Faizulhidi Abd. Manan, 33; Nazril Md. Yusoof, 41; Mohd. Zaufan Mohd. Yusof, 42, dan Muhammmad Najib Mohd. Roby, 34.
Kesemua tertuduh didakwa melakukan kesalahan bagi mencapai niat bersama iaitu telah menyebabkan untuk membebaskan barangan dagangan yang berupa rokok di dalam dua buah kontena yang telah disita dengan sempurnanya.
Kedua-dua kesalahan itu dilakukan mereka di Pelabuhan Pasir Gudang, Mukim Plentong, Johor Bahru antara pukul 2.41 pagi hingga 6.30 petang pada 18 November 2020.
Kesemua mereka didakwa mengikut Seksyen 136(B) Akta Kastam 1967.-K! ONLINE


Dipukul kerana ekzos bising
Oleh MOHD YUNUS YAKKUB

22 April 2021, 2:30 pm
KLANG – Malang menimpa seorang remaja apabila dipukul sekumpulan lelaki akibat bunyi bising yang dikeluarkan ekzos motosikalnya dalam kejadian di Menara Maju di sini, kelmarin.
Dalam kejadian pukul 7.30 malam, mangsa berusia 16 tahun itu lebam di seluruh badan dan kepala akibat dipukul menggunakan kayu dan topi keledar.
Ketua Polis Daerah Klang Selatan, Asisten Komisioner Shamsul Amar Ramli berkata, mangsa yang menunggang motosikal jenis Modenas Kriss telah ditahan dan dimarahi seorang lelaki disebabkan menunggang dengan laju di kawasan tersebut.
“Mangsa kemudiannya terus ditampar dan dipukul oleh lelaki tersebut.
“Beberapa rakan lelaki tersebut turut datang dan memukul mangsa menggunakan kayu serta helmet di bahagian badan dan kepala,” katanya ketika dihubungi hari ini.
Kata beliau, mangsa kemudiannya telah menghubungi bapanya bagi meminta bantuan namun sebaliknya terjadi apabila turut dipukul kumpulan suspek tersebut, bagaimanapun, bapa mangsa hanya luka di bahagian tangan.

Shamsul Amar menegaskan, bertindak maklumat pihaknya menahan enam suspek berusia 17 hingga 45 tahun yang disyaki terlibat dalam kes itu pukul 11 malam tadi di sekitar daerah ini.
“Siasatan mendapati punca kejadian itu disebabkan remaja terbabit membunyikan ekzos motosikal dengan kuat.
“Hasil semakan juga mendapati tiga daripada suspek mempunyai rekod jenayah lampau dan kes disiasat di bawah Seksyen 148 Kanun Keseksaan,” katanya. -K! ONLINE


Gua Musang kedua terendah daftar vaksin di Kelantan
Oleh AIMUNI TUAN LAH

22 April 2021, 3:35 pm
GUA MUSANG – Daerah ini berada dalam kelompok kedua terendah daripada 10 daerah lain di Kelantan dalam aspek bilangan penduduk yang telah mendaftar Program Imunisasi Covid-19 Kebangsaan (PICK) menerusi aplikasi MySejahtera.
Pegawai Kesihatan Daerah Gua Musang, Dr. Mohamad Rafiq Mohd. Kasri berkata, setakat ini, hanya seramai 13,000 daripada 70,000 orang jumlah keseluruhan penduduk di Gua Musang telah mendaftar vaksin Covid-19.
Katanya, berdasarkan data pada minggu lalu, Jeli merupakan daerah terendah bilangan penduduk yang mendaftar vaksin di Kelantan diikuti Gua Musang dan Machang.
Ujarnya, kurang kesedaran berkaitan kepentingan vaksin dan tiada aplikasi MySejahtera dilihat antara punca sebahagian besar masyarakat Orang Asli di pedalaman daerah ini yang masih belum mendaftar bagi PICK.
“Selain Orang Asli, golongan warga emas di kawasan kampung juga masih tidak mendaftar vaksin kerana capaian internet yang rendah.
“Keadaan itu menyebabkan Jabatan Kesihatan Daerah telah mengerakkan agensi lain seperti Angkatan Pertahanan Awam Malaysia (APM) dan melaksanakan program Agen Basmi Covid-19 (ABC-19) untuk membuat pendaftaran secara manual,” katanya di sini hari ini.-K! ONLINE


Ramai bijak pandai tapi kurang adab, Suhaimi ajar anak lipat kain
Oleh MOHAMMAD SHAHEMY AZMI

22 April 2021, 2:58 pm
PETALING JAYA – Bekas anggota kumpulan nasyid In-Team, Suhaimi Saad berpendapat bahawa ilmu akademik sahaja tidak mencukupi untuk mendidik anak-anak menjadi manusia berguna dan berjaya.
Menerusi satu hantaran yang dimuat naik dalam Instagramnya, Suhaimi, 40, menyarankan ibu bapa supaya memberikan pendidikan berteraskan agama dan kemahiran untuk anak-anak.
“Saya ajar anak-anak lipat kain baju sendiri. Ajarlah anak dengan ilmu al-Quran, hadis, akhlak dan kemahiran.
“Akademik sahaja tidak cukup untuk menjadikan anak-anak kita manusia yang berguna dan berjaya,” ujarnya.
Akui Suhaimi lagi, dunia niki telah melahirkan ramai golongan cerdik pandai, namun tidak semuanya beradab.
“Dunia hari ini dipenuhi oleh ramai orang yang terpelajar dan berkelulusan, tetapi kekurangan orang yang beradab dan berkemahiran.

“Puncanya tidak lain tidak bukan kerana kurang iman dan amal yang benar di sisi Tuhan,” tulisnya.
Sebelum ini Suhaimi dan isterinya, Nordiana Mat Naim atau Ina Naim,37, pernah mencetuskan buah mulut netizen selepas mengambil keputusan untuk memberhentikan sekolah keempat-empat anaknya.
Difahamkan, kesemua anaknya yang berusia antara 13 hingga tujuh tahun bersekolah di rumah, sementara dia dan isterinya berperanan sebagai guru. -K! ONLINE


Dua pengawal keselamatan ditahan, simpan ‘pump gun’ di hospital
Oleh DIYANATUL ATIQAH ZAKARYA

22 April 2021, 3:03 pm
ALOR GAJAH – Polis menahan dua pengawal keselamatan selepas dipercayai telah menyimpan tiga laras ‘pump gun’ di tempat yang tidak diwartakan di Hospital Alor Gajah.
Kedua-dua suspek berusia 30 dan 34 tahun itu ditahan kira-kira pukul 5 petang oleh sepasukan polis dari Bahagian Perlesenan Ibu Pejabat Polis Kontinjen (IPK) Melaka.
Ketua Polis Daerah Alor Gajah, Superintendan Arshad Abu berkata, hasil pemantauan, pasukan tersebut telah membuat pemeriksaan di ruang memunggah barang hospital dan menjumpai tiga laras ‘pump gun’ milik syarikat keselamatan berkenaan.
“Syarikat keselamatan berdaftar itu didapati telah melanggar syarat lesen di mana tiga laras senjata api telah disimpan di tempat yang tidak diwartakan.
“Susulan itu, kita telah menahan dua pengawal keselamatan untuk membantu siasatan,”katanya ketika dihubungi di sini, hari ini.
Tambahnya, dalam pemeriksaan itu pihaknya merampas ketiga-tiga senjata tersebut, 30 butir peluru 12 bore, sebuah van syarikat keselamatan, tiga sarung senjata warna hitam dan tiga kotak peluru.

Katanya, kes disiast di bawah Seksyen 8(b) Akta Senjata 1960 yang memperuntukkan hukuman penjara tujuh tahun atau denda tidak melebihi RM10,000 atau kedua duanya sekali, jika sabit kesalahan.-K! ONLINE


Kartel daging: Dua individu, syarikat didakwa
Oleh KHAIRUL MOHD. ALI

22 April 2021, 2:37 pm
JOHOR BAHRU – Syarikat pembekal makanan sejuk beku, LY Frozen Food Sdn. Bhd. bersama pengarah serta pengurusnya mengaku tidak bersalah di Mahkamah Sesyen, di sini hari ini.
Mereka dituduh atas empat pertuduhan bersubahat dan memiliki barangan larangan import bernilai RM643,465.39, Disember tahun lalu.
Tertuduh, Yong Chee Keong, 40, yang merupakan pengarah syarikat membuat pengakuan itu selepas pertuduhan dibacakan secara serentak bersama pertuduhan ke atas syarikat di hadapan Hakim Wan Mohd. Nor Hisham Wan Yaakob.
Sementara itu, Chong Kim Kuang, 48, yang merupakan pengurus syarikat membuat pengakuan itu di hadapan Hakim, Ahmad Fuad Othman di kamar berasingan.
Chee Keong yang mewakili syarikat dan dirinya didakwa atas empat pertuduhan bersama-sama dengan seorang lagi yang masih bebas iaitu Tan Siew Huak, 42, telah didapati dan disedari memiliki barang-barang larangan.
Sementara itu, Kim Kuang yang merupakan pengurus syarikat berkenaan berdepan empat pertuduhan didapati bersubahat dengan syarikat LY Frozen Food Sdn. Bhd.; Yong Chee Keong dan seorang lagi yang masih bebas iaitu Tan Siew Huak kerana memiliki barangan larangan.

Kesemua mereka dituduh melakukan kesalahan itu di sebuah premis beralamat No. 663, Jalan 3/4, Kawasan Perindustrian Desa Idaman, 81400, Senai dalam daerah kulai pada 15 Disember 2020.
Satu pertuduhan membabitkan pelbagai barangan sejuk beku bernilai RM488,973.91 yang disimpan di dalam premis, manakala tiga pertuduhan lain membabitkan pelbagai barangan sejuk beku yang disimpan dalam tiga buah lori berbeza bernilai RM154,491.48.
Kesemua mereka dituduh mengikut Seksyen 135(1)(d) Akta Kastam 1966 yang memperuntukkan denda tidak kurang 10 kali ganda dan tidak 20 kali ganda nilai penjara tidak lebih lima tahun atau kedua-duanya. -K! ONLINE


Platform khas aduan jalan berlubang MBI berkesan
Oleh ZAKI SALLEH

22 April 2021, 3:13 pm
IPOH – Sebanyak 2,744 aduan berhubung jalan berlubang diterima Majlis Bandaraya Ipoh (MBI) sejak Januari lalu daripada orang awam menggunakan aplikasi WhatsApp 24 jam melalui nombor 017-4122113 atau QR Code yang dibangunkan sendiri oleh MBI untuk kemudahan warga kota.
Daripada jumlah tersebut, kira-kira 2,349 kes atau sebanyak 85.6 peratus telah diselesaikan dalam masa yang ditetapkan sekali gus membuktikan keberkesan saluran aduan berkenaan yang bersifat dua hala.
Penolong Pengarah Kejuruteraan (Jalan) MBI, Izdihar Niszar Syafiq Sarlan berkata, aplikasi aduan tersebut merupakan inisiatif khas Datuk Bandar Ipoh, Datuk Rumaizi Baharin yang mahu pendekatan inovatif disediakan bagi menyelesaikan isu perbandaran termasuklah jalan berlubang.
Menurut beliau, ini kerana aduan yang disampaikan warga kota Ipoh itu beserta lokasi diterima terus oleh pihak Jabatan Kejuruteraan (Jalan) MBI sebelum dilakukan tinjauan bagi mengenalpasti kerosakan untuk dibaiki segera.
“Pothole atau jalan berlubang adalah lubang yang terdapat pada permukaan jalan yang terjadi atas pelbagai sebab yang kita tak pasti, tapi ia merupakan kerosakan jalan yang perlu dibaiki.
“Justeru, saluran aduan ini bertujuan untuk mengurangkan kes kemalangan yang berpunca daripada jalan berlubang tersebut dan MBI sangat prihatin dengan masalah ini,” katanya pada sesi MBI dan Anda Siri 2 dengan topik Penyelenggaraan Jalan yang disiarkan secara langsung menerusi laman Facebook MBI pagi tadi.

Mengulas lanjut kata Izdihar Niszar Syafiq, terdapat tiga jenis kerosakan jalan yang sering berlaku iaitu mendapan, rekahan dan kerosakan struktur.-K! ONLINE


Azlan sayu, hanya tengok detik terakhir bapa dalam video
Oleh HARYATI KARIM

22 April 2021, 2:50 pm
PETALING JAYA – Selepas tiga minggu bertarung nyawa akibat dijangkiti virus Covid-19, bapa penyanyi Azlan Typewriters, Sallehuddin Che Ani, 68, akhirnya menghembuskan nafas terakhir di Hospital Selayang, Selangor tepat pukul 4.25 petang semalam.
Allahyarham yang mempunyai sejarah penyakit buah pinggang meninggal dunia kerana pelbagai komplikasi selepas tiga minggu ditempatkan di Unit Rawatan Rapi (ICU) Hospital Selayang.
Meskipun reda dengan pemergiaan bapa tercinta, Azlan atau nama sebenarnya, Nor Azlan Rosle Sallehudin, 39, tetap berasa sayu apabila tidak dapat berada di sisi arwah bapanya. Sebaliknya, hanya dapat menonton detik terakhir arwah bapa menerusi sidang video.
“Disebabkan arwah bapa meninggal dunia kerana Covid-19, pihak hospital yang menguruskan jenazah sepenuhnya. Saya bersama adik-beradik hanya dapat melihat detik terakhir arwah menerusi sidang video.
“Memang saya reda dan sudah sedia daripada segi mental kerana doktor telah beritahu awal-awal. Cuma apabila melihat bapa menghembuskan nafas terakhir menerusi video, saya berasa sayu.
“Sedih tidak dapat menguruskan jenazahnya, tetapi saya akur dengan prosedur operasi standard (SOP) yang ditetapkan pihak hospital,” katanya.

Sungguhpun begitu, sebagai anak Azlan tetap berpeluang menumpahkan bakti terakhirnya apabila berpeluang menunaikan solat jenazah bapanya.
Allahyarham selamat dikebumikan di Tanah Perkuburan Islam Ukay Perdana, Hulu Klang, kira-kira pukul 10 pagi tadi.
Kosmo! semalam melaporkan Azlan reda apabila doktor memaklumkan keadaan bapanya kritikal dan tidak dapat diselamatkan selepas dijangkiti Covid-19. – K! ONLINE


Dadah ‘Thank You’, ejen hotel ke tali gantung
Oleh NORLIZAH ABAS

22 April 2021, 2:40 pm
KUALA LUMPUR – Seorang bapa tunggal kepada enam orang anak dijatuhi hukuman gantung selepas didapati bersalah oleh Mahkamah Tinggi di sini hari ini terhadap tuduhan mengedar dadah methamphetamine seberat 149.5 gram di sebuah hotel, tiga tahun lalu.
Pesuruhjaya Kehakiman Datuk Azhar Abdul Hamid mensabitkan Shahfary Sabri, 47, terhadap tuduhan itu selepas berpuas hati tiada keraguan munasabah ditimbulkan oleh pihak pembelaan dalam kes itu.
Ejen bebas yang bertugas mendapatkan pelanggan hotel itu didakwa mengedar dadah kira-kira pukul 11 malam, 19 Oktober 2018 di hadapan bilik sebuah hotel di sini.
Dia didakwa mengikut Seksyen 39B(1)(a) Akta Dadah Berbahaya yang boleh dihukum di bawah Seksyen 39B(2) akta sama yang memperuntukkan hukuman mati mandatori.
Pendakwaan dikendalikan oleh Timbalan Pendakwa Raya Annur Atiqah Abd. Hadi manakala tertuduh diwakili oleh peguam Haris Salleh Hamzah.- K! ONLINE


Netizen puji Haris makin kacak selepas kahwin
Oleh KOSMO!

23 April 2021, 10:59 pm
PETALING JAYA – “Kacaknya, wajah iras Hairul Azreen.”
Itu antara komen yang ditulis netizen dalam ruangan komen hantaran Instagram pendakwah bebas, Haris Ismail,26, hari ini.
Meskipun hantaran tersebut dimuat naik untuk tujuan promosi ubat kesihatan, namun ruangan komen dibanjiri dengan pujian daripada golongan wanita.
Rata-rata netizen memuji ketampanan bekas peserta program Pencetus Ummah itu yang dilihat semakin kacak selepas berkahwin.
Tangkap layar komen nakal netizen kepada Haris.
Malah, ada juga yang mengatakan wajah suami kepada selebriti terkenal, Neelofa itu mirip pelakon, Hairul Azreen dan penyanyi, Sufian Suhaimi.
Lebih lucu, terdapat netizen wanita yang berseloroh kecewa kerana Haris sudah berkahwin.

“Pening lihat awak kacak sangat.
“Ish suami orang ni,” tulis netizen.
Haris bagaimanapun telah memadam hantaran tersebut sebentar tadi.

Untuk rekod, Haris atau nama sebenarnya Muhammad Haris Mohd Ismail selamat mendirikan rumah tangga bersama Neelofa pada 27 Mac lalu di sebuat hotel terkemuka di ibu negara.
Bagaimanapun, majlis perkahwinan pasangan itu masih menjadi perdebatan netizen kerana didakwa melanggar prosedur operasi standard (SOP) dan kini masih dalam siasatan pihak berkuasa.
Beberapa jam selepas posting itu mendapat pujian netizen, pemerhatian Kosmo! Online mendapati gambar itu telah dipadamkan. – K! ONLINE


Lima wanita jadi hamba seks berjaya diselamatkan
23 April 2021, 11:08 pm
PETALING JAYA – Polis berjaya menyelamatkan lima wanita warga Vietnam yang disyaki menjadi mangsa pemerdagangan manusia dan eksploitasi seks susulan penahanan dua lelaki dalam satu serbuan di sebuah hotel di Jalan Raden Bagus, Kuala Lumpur di sini semalam.
Serbuan tersebut dilakukan sekitar pukul 10.10 malam oleh Bahagian Siasatan Jenayah Kongsi Gelap, Judi dan Maksiat (D7), Ibu Pejabat Polis Kontinjen (IPK) Kuala Lumpur.
Ketua Jabatan Siasatan Jenayah Kuala Lumpur, Senior Asisten Komisioner Saiful Annuar Yusoff berkata, hasil serbuan itu berjaya menyelamatkan wanita berusia 26 hingga 34 tahun, termasuk menahan dua suspek.
“Turut dirampas sehelai tuala, sembilan telefon bimbit, dua walkie-talkie, tiga kad akses bilik, 24 kondom, buku catatan bayaran, buku menu makanan, tiga keping menu makanan dan wang tunai sebanyak RM1,250.
“Siasatan awal mendapati kesemua mangsa bekerja di premis itu kira-kira sebulan lalu dan pasport milik mereka telah disimpan oleh salah seorang daripada suspek yang disyaki menjadi pengurusnya,” ujarnya dalam kenyataan hari ini.
Jelasnya, mangsa juga tidak dibenarkan bergerak bebas dan dipaksa untuk membuat penawaran seks sebanyak RM250 bagi setiap pelanggan yang melanggan mereka.

“Semakan terhadap suspek mendapati mereka tidak mempunyai sebarang rekod jenayah dan kedua-dua suspek tersebut direman hari ini bagi membantu siasatan,” katanya.
Jelasnya, kes disiasat mengikut Seksyen 12 Akta Antipemerdagangan Orang dan Penyeludupan Migran (Atipsom) 2007, manakala wanita warga asing terbabit pula akan dimohon Perintah Perlindungan Interim (IPO) dan seterusnya dihantar ke pusat perlindungan sementara.
Jika terdapat sebarang maklumat berkaitan jenayah, boleh disalurkan ke Bilik Gerakan Khas 24 Jam, Jabatan Siasatan Jenayah Polis Kuala Lumpur di talian 03-21460670 dan Hotline Kuala Lumpur di talian 03-21159999. – K! ONLINE


Fahmi Reza ditahan angkara hina Raja Permaisuri Agong
23 April 2021, 9:36 pm
PETALING JAYA – Polis mengesahkan pereka grafik, Mohd. Fahmi Reza Mohd. Zarin ditahan polis hari ini bagi membantu siasatan berhubung dakwaan menghina Raja Permaisuri Agong, Tunku Azizah Aminah Maimunah Iskandariah.
Ketua Polis Daerah Dang Wangi, Asisten Komisioner Mohamad Zainal Abdullah ketika dihubungi mengesahkan penahanan pereka grafik berusia 43 tahun itu.
“Saya sahkan dia ditahan di Ibu Pejabat Polis Daerah (IPD) Dang Wangi, bagaimanapun kes berkenaan bukan disiasat kita tetapi oleh Bukit Aman,” katanya yang enggan mengulas lanjut berkenaan perkara itu hari ini.
Penahanan pereka grafik yang pernah mencetuskan kontroversi melalui lakaran kartun itu telah tular di laman Twitter yang memaparkan dia dibawa ke IPD Dang Wangi- K! ONLINE


‘Influencer’ rentas negeri dikompaun RM1,000
Oleh TOREK SULONG

23 April 2021, 8:55 pm
PASIR PUTEH – Lima daripada 11 individu termasuk beberapa orang ‘influencer’ yang dipercayai melakukan perjalanan rentas negeri untuk menghadiri majlis perkahwinan rakan mereka di Kota Bharu pada Februari lalu telah dikenakan tindakan kompaun.
Ketua Polis Kelantan, Datuk Shafien Mamat berkata, lima orang suspek termasuk pasangan pengantin telah dikompaun masing-masing sebanyak RM1,000 pada bulan lalu.
“Mereka dikompaun mengikut Akta 342 Pencegahan dan Pengawalan Penyakit Berjangkit 1988 kerana melanggar prosedur operasi standard (SOP) ketika Perintah Kawalan Pergerakan (PKP).
“Kompaun itu dikeluarkan terhadap mereka selepas kelima-lima suspek hadir memberi keterangan kepada pihak polis bulan lalu,” katanya selepas mengadakan lawatan di sekatan jalan raya (SJR) di Kampung Gong Jenarah, Gaal di sini hari ini.
Mengulas lanjut, menurut Shafien, enam lagi suspek yang bersama mereka telah dibebaskan selepas selesai memberi keterangan.
Sebelum ini, beberapa orang ‘influencer’ dipercayai telah merentas negeri secara beramai-ramai dari ibu negara untuk menghadiri majlis perkahwinan rakan mereka di Kota Bharu.

Mereka turut memuat naik beberapa keping gambar bersama pasangan pengantin tanpa penjarakan fizikal, tidak memakai pelitup separuh muka dan bersantai-santai di tepi pantai.-K! ONLINE


Hanya 20 peratus pegawai serta anggota JBPM dibenar cuti Hari Raya
Oleh EDDY AQMAL MOHAMED HAMIDI

23 April 2021, 9:49 pm
KUALA LUMPUR – Hanya 20 peratus anggota serta pegawai Jabatan Bomba dan Penyelamat Malaysia (JBPM) dibenarkan untuk bercuti sempena sambutan Hari Raya Aidilfitri tahun ini.
Ketua Pengarahnya, Datuk Seri Mohammad Hamdan Wahid berkata, seperti tahun sebelum ini, pihak JBPM masih mengekalkan jumlah 80 peratus bekerja dan hanya 20 peratus sahaja yang dibenarkan bercuti.
“Ia selaras dengan hasrat kerajaan untuk tidak membenarkan sebarang pergerakan rentas negeri bagi menyambut perayaan dalam usaha membendung penularan Covid-19 di seluruh negara.
“Bagaimanapun, kerja-kerja rondaan akan berterusan dilakukan oleh semua warga JBPM di 322 balai bomba seluruh negara bagi memastikan keselamatan serta sentiasa bersedia dari aspek keselamatan jalan raya dan risiko kebakaran di kawasan rondaan,” katanya.
Beliau berkata demikian pada pemberita selepas selesai menyampaikan Anugerah Kecemerlangan kepada 79 orang penerima yang terdiri daripada Pegawai Kanan, Pegawai JBPM lain-lain pangkat serta Kakitangan Gunasama di Kompleks Kuarters JBPM Cheras di sini hari ini.
Mengulas lanjut, Mohammad Hamdan berkata, selain tugas rutin, anggota serta pegawai JBPM akan turut menjalankan tugas berkait Covid-19 seperti proses sanitasi premis, dan kempen keselamatan kebakaran semingga sebelum dan selepas Hari Raya Aidilfitri yang merangkumi pemeriksaan premis.

Dalam pada itu, Mohammad Hamdan turut memaklumkan tentang usaha untuk menaik taraf jabatan sedia ada kepada taraf ‘Metropolitan Fire Bridget’ yang dilihat amat bertepatan dengan perkembangan pembangunan bandar berkepadatan tinggi.
“Rancangan untuk mencapai taraf ‘Metropolitan Fire Bridget’ ini telah diutarakan pada pembentangan Rancangan Malaysia ke-11 lagi dan penambahbaikan dari segi kepakaran kejuruteraan, kelengkapan serta kemahiran turut ditambahbaik dari semasa ke semasa.
“Pihak JBPM turut menetapkan penanda aras dengan berpandukan keupayaan pasukan bomba dari negara luar terutamanya dari segi penyelamatan di bangunan tinggi, operasi mencari dan menyelamat (SAR) serta keupayaan untuk tiba di lokasi dalam waktu minimum,” ujar beliau.-K! ONLINE


BAT Malaysia sambut baik usaha kerajaan atasi pasaran gelap tembakau
Oleh AHMAD SHAHERMAN SHAMSURI

23 April 2021, 11:17 pm
PETALING JAYA – British American Tobacco (Malaysia) Berhad (BAT Malaysia) menyambut baik langkah kerajaan dalam Belanjawan 2021 untuk mengatasi masalah pasaran gelap tembakau.
Pengarah Urusan BAT Malaysia, Jonathan Reed berkata, langkah itu menandakan satu permulaan yang baik bagi tahun ini dan berharap kerajaan dapat mengekalkan tumpuan terhadap usaha tersebut bagi menampung kos pemulihan ekonomi.
Beliau berkata, walaupun sudah menghampiri separuh kedua tahun 2021, masalah pasaran gelap tembakau masih lagi belum diselesaikan.
“Kami meramalkan tahap penularan rokok seludup di Malaysia kekal di paras yang tinggi kerana ramai pengguna menghadapi tekanan kewangan akibat pandemik dan tidak mampu membeli rokok sah.
“Walaupun rokok akan terus menjadi teras utama perniagaan kami, namun BAT Malaysia sedang berusaha menjana hasil yang lebih besar daripada produk selain daripada rokok bagi mengurangkan kesan serta risiko kepada perniagaan kami,” katanya dalam satu kenyataan di sini hari ini.
Sementara itu, mengulas mengenai prestasi kewangan bagi tahun 2020, Reed berkata, syarikat itu mencatatkan keuntungan operasi berjumlah RM346 juta iaitu kemerosotan kira-kira 27.6 peratus (RM132 juta) berbanding tahun sebelumnya iaitu berjumlah RM478 juta.

Beliau berkata, hasil syarikat juga berkurangan sebanyak 7.7 peratus (RM193 juta) berbanding tempoh yang sama tahun lepas disebabkan penyusutan pasaran sah dan juga peralihan turun produk.
“Perbelanjaan operasi adalah lebih tinggi iaitu 2.6 peratus (RM7 juta) ekoran pelaburan strategik yang telah dilaksanakan oleh BAT Malaysia untuk menyokong portfolio yang semakin besar dan kempen ‘Hentikan Pasaran Gelap’ serta kos pembelian peralatan perlindungan diri dan sanitasi akibat pandemik Covid-19,”ujarnya.-K! ONLINE


Dua lelaki leka punggah ketum dicekup
Oleh NUR NAZLINA NADZARI

23 April 2021, 8:00 pm
KANGAR – Dua lelaki yang leka memunggah bungkusan plastik hitam mengandungi daun ketum dari sebuah kereta ditahan Agensi Kawalan Sempadan Malaysia (Aksem) Perlis berhampiran Jalan Jeti Baru Kuala Perlis pada pagi tadi.
Komander Aksem negeri, Deputi Superintendan Azizan Saman berkata, berdasarkan maklumat, anggota risikan Aksem bersama Pasukan Polis Marin pergi ke satu tempat letak kereta persendirian kira-kira pukul 6.30 pagi.
Katanya, kawasan tersebut berpagar tetapi tidak berkunci sebelum mendapati dua lelaki sedang memunggah plastik hitam dari kereta jenis Nissan Sunny.
“Hasil pemeriksaan menemui 276 kilogram (kg) daun ketum di dalam 23 plastik hitam dan dua guni putih,” katanya di sini hari ini.
Kata beliau, dua lelaki tempatan berusia 19 dan 36 tahun itu kemudian ditahan dan kesemua daun ketum dianggarkan bernilai RM8,280 dirampas. – K! ONLINE


Treler terbabas rempuh tujuh kenderaan
23 April 2021, 9:52 pm
PETALING JAYA – Gara-gara sebuah treler terbabas menyebabkan tujuh kenderaan terlibat dalam kemalangan di kilometer 445, Lebuh Raya Utara-Selatan menghala ke utara sebelum susur Tol Rawang, Gombak di sini lewat petang tadi.
Ketua Polis Daerah Gombak, Asisten Komisioner Arifai Tarawe berkata, kemalangan berlaku sekitar pukul 4.50 petang ketika treler tersebut dalam perjalanan dari Kuala Lumpur menghala ke Rawang.
“Apabila sampai di tempat kejadian, treler itu disyaki telah hilang kawalan dan terbabas lalu merempuh beberapa buah kenderaan yang berada di lorong yang sama.
“Akibat rempuhan berkenaan, beberapa kenderaan mengalami kerosakan yang teruk, bagaimanapun pemandu dan penumpang kenderaan hanya mengalami kecederaan ringan (luka),” ujarnya dalam kenyataan sebentar tadi.
Katanya, kes disiasat mengikut Seksyen 43 (1) Akta Pengangkutan Jalan (APJ) 1987.
Orang ramai yang melihat atau mempunyai maklumat berkenaan kemalangan itu diminta menghubungi Pegawai Penyiasat Trafik, Inspektor Zharif Zakaria di talian 013-2969222 atau Bilik Gerakan Ibu Pejabat Polis Daerah (IPD) Gombak di talian 03-61262222. – K! ONLINE


Dua pegawai kanan direman seleweng wang syarikat
Oleh NOR IDAYU BOSRO

23 April 2021, 10:10 pm
PUTRAJAYA – Dua pegawai kanan sebuah syarikat pembinaan terbesar China yang bertapak di negara ini ditahan reman Suruhanjaya Pencegahan Rasuah Malaysia (SPRM) pagi tadi.
Kedua-dua suspek berusia 40 dan 50-an itu direman selepas dipercayai telah membuat penyelewengan wang syarikat dan memberi rasuah bagi tujuan melaporkan keuntungan yang tidak benar.
Menurut sumber, kedua-dua mereka merupakan pengarah urusan dan pengarah kanan kewangan di syarikat pembinaan terbabit.
“Kesemua mereka akan direman selama empat hari bagi siasatan lanjut Seksyen 16 (b) Akta SPRM,” katanya. – K!  ONLINE


Pergerakan rentas negeri kekal tidak dibenarkan
Oleh SITI AMINAH MOHD YUSOF

23 April 2021, 8:28 pm
PETALING JAYA – Kerajaan kekal tidak membenarkan pergerakan rentas negeri berikutan ia merupakan satu daripada penyebab peningkatan kes positif harian Covid-19 di negara ini.
Menteri Kanan (Keselamatan) Datuk Ismail Sabri Yaakob berkata, perkara itu diputuskan oleh mesyuarat Jawatankuasa Teknikal Covid-19 hari ini.
Beliau sedia maklum keputusan itu tidak disukai rakyat namun ia perlu diambil untuk menyekat penularan koronavirus.
“Sejak 20 Disember 2020 sehingga 20 April lalu, Kementerian Kesihatan Malaysia (KKM) telah merekodkan 38 kluster rentas negeri melibatkan 5,471 kes secara keseluruhan.
“Pada bulan ini sahaja, sebanyak tujuh kluster rentas negeri melibatkan 423 kes telah direkodkan dan kes tertinggi ialah  kluster Pasai dengan 2,693 kes merebak di beberapa kawasan di Sarawak,” katanya dalam sidang akhbar di sini hari ini.
Katanya, kluster rentas negeri bukan sahaja menyebabkan penularan Covid-19 ke kawasan zon hijau malah aktiviti pulang ke kampung serta menghadiri majlis sosial turut meningkatkan risiko jangkitan kepada golongan rentan seperti warga emas dan kanak-kanak.

Beliau berkata, mengambil contoh negeri Kelantan, sebanyak 10 kluster rentas negeri telah direkodkan sejak 7 Disember lalu dan sebahagian kluster tersebut masih ada sehingga kini dan telah menjangkiti beberapa generasi.
Ditanya sama ada Malaysia kini telah memasuki gelombang keempat penularan Covid-19, Ismail berkata, negara masih berada di gelombang ketiga fasa kedua berdasarkan trend kes yang terus menunjukkan peningkatan.
Tambahnya, Polis Diraja Malaysia telah menahan 159 individu atas kesalahan ingkar SOP semalam dengan 140 daripada mereka telah dikompaun manakala 19 lagi direman.
Sementara itu, melalui kawalan sempadan negara, Operasi Benteng telah berjaya menahan 56 orang pendatang asing tanpa izin dan merampas 10 buah kenderaan darat dalam operasi yang dilakukan di seluruh negara semalam. – K! ONLINE


Lebih 120 cedera pertempuran pada bulan Ramadan di Baitulmuqaddis
Oleh KOSMO!

23 April 2021, 6:09 pm
BAITULMUQADDIS – Lebih 100 penduduk Palestin dan 20 anggota polis Israel cedera dalam pertempuran semalaman di Baitulmuqaddis Timur  yang dirampas Rejim Zionis, kata pasukan perubatan dan polis hari ini.
Keganasan bermula di luar salah satu pintu masuk ke Kota Lama yang dikelilingi tembok di mana kumpulan pelampau Yahudi baru menamatkan satu perarakan. Semasa berarak, mereka mencerca penduduk Palestian dan melaungkan slogan “Matilah orang Arab”.
Berlaku gangguan pada setiap malam di kawasan itu sejak Ramadan bermula pada 13 April lalu dengan penduduk Palestin mengadu bahawa polis menyekat akses ke sebuah laman  berhampiran tembok tersebut.
Laman itu menjadi tempat berhimpun popular dalam kalangan warga Palestin selepas waktu berbuka.
Pertubuhan Bulan Sabit Merah  Palestin berkata, pihaknya merawat sekurang-kurangnya 105 orang dengan kira-kira 20 daripada mereka dimasukkan ke hospital.
Polis Israel berkata, seramai 20 anggotanya cedera, tiga daripada mereka memerlukan rawatan hospital.

Ketegangan meruncing di Baitulmuqaddis selepas klip video yang disiarkan sejak beberapa hari kebelakangan ini menunjukkan pemuda Arab menyerang penduduk Yahudi Ortodoks. Kumpulan pelampau Yahudi bertindak balas dengan keluar ke jalan-jalan dan membuli penduduk Arab dalam konfrontasi yang berlaku pada setiap malam. – AFP


Kerajaan tak pernah ambil ringan tangani Covid-19
Oleh NUR ALINA HASSAN

23 April 2021, 7:54 pm
PAGOH- Perdana Menteri, Tan Sri Muhyiddin Yassin menepis dakwaan sesetengah pihak yang beranggapan bahawa kerajaan memandang ringan dalam menangani pandemik ketika ini.
Muhyiddin berkata, pihaknya sentiasa melipatgandakan usaha termasuklah bermesyurat bagi mengetahui perkembangan mutakhir mengenai kes-kes Covid-19 di seluruh negara.
“Dalam apa jua situasi dan keadaan, selagi masalah Covid belum dapat diatasi, kita akan terus meningkatkan usaha. Saya bermesyuarat setiap hari untuk perhalusi dan teliti.
“Saya sebutkan begitu bukan kerana apa, kerana ada tanggapan sesetengah masyarakat kita di Malaysia berkata bahawa kerajaan tak berusaha bersungguh-sungguh nak tangani masalah ni. Saya nak tegaskan bahawa kita sememangnya berusaha bersungguh-sungguh,” katanya.
Terdahulu, dalam perkembangan berkaitan, Muhyiddin yang juga Ahli Parlimen Pagoh menegaskan bahawa suntikan vaksin untuk rakyat adalah selamat dan telah diuji keberkesanannya.
“Jangan bimbang, vaksin yang diberi kerajaan selamat digunakan, diuji oleh Bahagian Regulatori Farmasi Negara (NPRA) yang membuat ujian saintifik. Masalah sekarang adalah hampir sembilan ke 10 juta rakyat dah daftar My Sejahtera, namun vaksin yang kita terima tidak mengikut jadual.

“Jadi, jangan salahkan kerajaan. Kita terpaksa guna pelbagai jenama sebab tiada satu-satu syarikat yang mampu bekal ke seluruh negara untuk 66 juta dos bagi lebih 30juta rakyat..-K! ONLINE


22 ‘gengster’ dicekup
23 April 2021, 6:41 pm
PETALING JAYA – Angkara terlibat dengan aktiviti kongsi gelap dan pelbagai jenayah kekerasan, ketua ‘Geng 18 Datuk Suresh’ dan dan ketua ‘Geng 21 Sunder’ diberkas polis menerusi Op Cantas ‘Sinecura’, kelmarin.
Selain dua ketua geng, 20 lagi individu turut dicekup masing-masing 11 orang dari ‘Geng 18 Datuk Suresh’ dan sembilan lagi dari ‘Geng 21 Sunder’ yang berumur dalam lingkungan 35 hingga 48 tahun.
Pengarah Jabatan Siasatan Jenayah Bukit Aman, Datuk Huzir Mohamed berkata, kumpulan yang bergiat aktif di sekitar Puchong, Serdang, Kapar dan Klang, Selangor itu diberkas Jabatan Siasatan Jenayah (JSJ), Bukit Aman.
Menurutnya, kumpulan tersebut didapati terlibat dengan aktiviti kongsi gelap dan pelbagai kes jenayah kekerasan seperti merusuh, pemerasan serta mendatangkan kecederaan.
“Hasil siasatan mendapati kesemua suspek mempunyai satu hingga sembilan rekod kesalahan jenayah lampau (majoritinya mempunyai antara tiga hingga lima rekod kesalahan).
“Antara kes tersebut adalah seperti mendatangkan kecederaan, gaduh gempar, samun, dadah dan lain-lain,” ujarnya dalam kenyataan hari ini.

Katanya, siasatan kes dijalankan di bawah Akta Pertubuhan 1966, Seksyen 324 Kanun Keseksaan dan Akta Pencegahan Jenayah 1959 (POCA).
Jelasnya, operasi memberkas suspek dijalankan susulan tular sebuah video pada 25 November 2020 memaparkan sekumpulan 18 lelaki (Geng Datuk Suresh) merusuh dan mencederakan mangsa di sebuah pusat hiburan di Brickfields, Kuala Lumpur.
“Dalam kejadian itu, seorang anggota polis yang secara kebetulan menjalankan tugas risikan di pusat hiburan berkenaan telah dikepung, ditengking dan dipukul oleh kumpulan tersebut,” ujarnya.- K! ONLINE


Operasi bazar Aidilfitri dilanjut hingga 2 pagi
Oleh SITI AMINAH MOHD YUSOF

23 April 2021, 6:25 pm
PETALING JAYA – Kerajaan bersetuju memberi kebenaran kepada penjaja-penjaja bazar Aidilfitri untuk melanjutkan operasi perniagaan sehingga pukul 2 pagi berbanding pukul 12 tengah malam sebelum ini berkuat kuasa esok.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat berdasarkan rayuan yang telah dikemukakan peniaga terlibat baru-baru ini.
“Keputusan mengenai perkara ini mengambil kira situasi pengunjung yang lazimnya mula mengunjungi bazar-bazar berkenaan selepas solat Isyak dan tarawih.
“Jadi dapat dilihat, waktu yang diperuntukkan sebelum ini amat terhad,” katanya kepada pemberita dalam sidang akhbar di sini hari ini.
Katanya, hari ini sidang mesyuarat kerajaan telah mendengar pembentangan daripada Jabatan Kemajuan Islam Malaysia (Jakim) berhubung prosedur operasi standard (SOP) Hari Raya Aidilfitri seperti solat Aidilfitri, ziarah kubur dan takbir raya dari rumah ke rumah.
Beliau berkata, SOP tersebut sedang diperhalusi serta diperkemaskan dan akan diumumkan pada minggu hadapan. – K! ONLINE


Tukar ke 4G demi masa depan digital anda
23 April 2021, 6:49 pm
PADA Ogos tahun lalu, kerajaan mengumumkan inisiatif Jalinan Digital Negara (Jendela) bagi meningkatkan kualiti jalur lebar rakyat Malaysia.
Pengumuman inisiatif berkenaan turut membabitkan penamatan rangkaian 3G secara berperingkat sehingga akhir tahun 2021.

Ia usaha memantapkan lagi rangkaian 4G dan memperkukuhkan asas rangkaian 5G.
Justeru, rakyat Malaysia yang masih menggunakan telefon 3G disaran untuk menaik taraf ke telefon 4G segera sebelum rangkaian 3G ditamatkan.
Pasti anda mengalami gangguan dan sambungan internet sekiranya masih menggunakan kad sim 3G dan ia mengambil lebih banyak masa untuk diperbaiki memandangkan semua syarikat telekomunikasi memfokuskan penaiktarafan rangkaian 4G buat masa ini.
Penggunaan telefon 3G pula menggunakan kuasa yang tinggi berbanding 4G, selain membataskan tempoh percakapan dan memerlukan kapasiti bateri lebih besar.

Syarikat telefon pintar juga sudah tidak mengeluarkan model telefon pintar 3G dan bergerak seiring kemajuan teknologi, bermakna untuk mendapatkan alat ganti peranti 3G anda yang rosak juga sukar.

Selain itu, beberapa aplikasi di pasaran ketika ini memerlukan sambungan 4G yang pantas untuk digunakan misalnya MySejahtera bagi mengemas kini sejarah lokasi dilawati dengan tepat.
Seiring dengan penamatan rangkaian 3G, rakyat Malaysia disarankan untuk menaik taraf telefon 3G kepada 4G, syarikat telekomunikasi Celcom menawarkan telefon 4G percuma berserta pelan prabayar dan pascabayar yang sesuai dengan gaya hidup anda.
Antara pelan data ditawarkan adalah prabayar Celcom Xpax, pascabayar Celcom XP LITE™ dan Celcom MEGA™.
Pelbagai jenama telefon 4G dengan spesifikasi terbaik ditawarkan seperti Vivo Y1s, Samsung Galaxy A02, Nokia C2, OPPO A53 dan banyak lagi telefon 4G berserta pelan data sehingga 40GB serta panggilan tanpa had.
Tawaran Celcom ini bukan sahaja memberi penjimatan malah pengalaman komunikasi lebih baik selain menaik taraf kad uSIM untuk mengakses ke rangkaian 4G.
Bertukarlah ke rangkaian 4G Celcom dan dapatkan telefon 4G secara percuma hari ini sebelum terlambat!
Kunjungi Celcom bluecube berdekatan atau layari laman web Celcom untuk maklumat lanjut.


Indonesia kesan isyarat objek bawah laut
Oleh KOSMO!

23 April 2021, 7:07 pm
JAKARTA – Pasukan keselamatan mencari  KRI Nanggala – 402 berpandukan isyarat yang dikesan berasal daripada sebuah objek tidak dikenal pasti hari ini, beberapa jam sebelum kapal selam tersebut kehabisan bekalan oksigen.
Pencarian kapal selam yang hilang bersama 53 kru itu dipertingkatkan dengan Australia dan Amerika Syarikat turut serta dalam misi pencarian di sekitar perairan Bali yang menjadi lokasi KRI Nanggala terputus hubungan lebih dua hari lalu ketika menjalani latihan tentera.
Lewat semalam, pasukan tentera berkata, mereka telah mengesan sebuah objek dengan isyarat magnetik pada kedalaman antara 50 meter hingga 100 meter di bawah laut.
Kapal-kapal dilengkapi alat pengesan khas dikerah dengan harapan objek yang dikesan itu adalah daripada KRI Nanggala. Kapal selam itu mempunyai bekalan oksigen sehingga esok sahaja, kata pihak berkuasa.
“Kami hanya mempunyai masa sehingga pukul 3 pagi esok (Sabtu) jadi, kami memaksimumkan semua usaha hari ini,” kata jurucakap Tentera Nasional Indonesia,  Achmad Riad.
Di sebalik harapan untuk keajaiban berlaku, tumpahan minyak  dikesan di lokasi kapal itu menyelam. Ia membayangkan KRI Nanggala mungkin mengalami kerosakan pada tangki bahan api sekali gus mencetuskan kebimbangan insiden lebih buruk berlaku.

Terdapat juga kebimbangan kapal itu mungkin tenggelam  pada kedalaman  700 meter iaitu lebih dalam daripada had selamannya.
Kapal selam buatan Jerman itu dijadualkan membuat latihan menembak torpedo ketika meminta kebenaran untuk menyelam. Ia terputus hubungan tidak lama kemudian.
Negara jiran, Malaysia  dan Singapura menghantar kapal penyelamat yang dijadualkan tiba hujung minggu ini termasuk kapal selam penyelamat, MV Swift Rescue – AFP


Orang Kelantan menyelinap ke bazar Ramadan di Terengganu
Oleh TOREK SULONG

23 April 2021, 6:31 pm
PASIR PUTEH – Polis mengesan rata-rata penduduk di daerah ini sanggup menggunakan laluan tikus di sempadan Kelantan semata-mata untuk membeli juadah berbuka puasa di bazar Ramadan di Terengganu.
Ketua Polis Kelantan, Datuk Shafien Mamat berkata, siasatan polis mendapati, terdapat beberapa lorong tikus yang menjadi tumpuan dan kegunaan penduduk di daerah ini untuk merentas negeri menuju ke bazar Ramadan di Jerteh dan Kuala Besut.
Katanya, kebanyakan daripada mereka didapati memandu kereta malah ada yang menunggang motosikal untuk ke bazar Ramadan di negeri tersebut.
“Selain berkunjung ke bazar Ramadan, individu yang ingkar arahan dengan merentas negeri juga dipercayai bertemu dengan ahli keluarga mereka di dua lokasi itu.
“Sehubungan dengan itu, kita telah menutup semua laluan yang menghubungkan negeri Kelantan dan Terengganu di daerah ini. Pelanggaran prosedur operasi standard (SOP) dengan menggunakan laluan tikus tidak akan dimaafkan lagi selepas ini,” katanya selepas mengadakan lawatan di sekatan jalan raya (SJR) di Kampung Gong Jenarah, Gaal di sini hari ini.-K! ONLINE


Hati-hati laman web perbankan internet palsu -MCMC
Oleh NUR SHARIEZA ISMAIL

23 April 2021, 6:21 pm
CYBERJAYA – Suruhanjaya Komunikasi dan Multimedia Malaysia (MCMC) mengesan helah scammer yang meminta pengguna melayari pautan laman web palsu menyerupai laman web perbankan internet sebenar.
MCMC dalam satu notis pemberitauan berkata, walaupun paparannya hampir sama namun alamat URL pada laman tersebut mempunyai perbezaan dan variasi dari segi nama, huruf, serta ejaan.
Pada masa sama, MCMC memaklumkan, pihaknya juga mengesan taktik untuk pengguna
menghubungi talian hotline palsu yang diberikan sebelum diminta scammer yang menyamar sebagai pegawai bank atau pihak berkuasa untuk melayari laman web palsu.
“Pengguna akan diminta memasukkan nama pengguna dan kata laluan akaun perbankan internet.
“Ada juga pengguna yang diminta memuat turun dan memasang aplikasi palsu dalam bentuk fail ‘.APK’, yang memerlukan mereka memasukkan nama pengguna dan kata laluan akaun perbankan internet,” katanya.
MCMC berkata, kombinasi helah serta modus operandi itu turut digunakan oleh scammer untuk memperdaya dan memperoleh nombor Transaction Authorization Code (TAC) / One-Time PIN (OTP) daripada pengguna.-K! ONLINE